Kukuhkan Malaysia walaupun selepas pemulihan MA63

Kerajaan baru akan mentadbir Sarawak dalam suatu bentuk yang bersejarah kerana negeri ini akan kembali kepada keadaan sebelum tahun 1976, dari segi pematuhannya pada Perjanjian Malaysia 1963 (MA63).Proses kembalinya Sarawak untuk menjadi wilayah, daripada sebuah negeri bermula dengan kelulusan Dewan Rakyat yang disokong oleh kedua-dua pihak, kerajaan dan pembangkang.Ia juga termaktub dalam perjanjian persefahaman (MoU) antara Perdana Menteri Ismail Sabri Yaakob bersama pembangkang Pakatan Harapan (PH).Sabah juga kembali menjadi wilayah.Maka Malaysia adalah merupakan persekutuan sebelas negeri dan dua wilayah.Dengan tiga Wilayah Persekutuan.Semua negeri-negeri terletak di Semenanjung Malaysia.Keadaan ini dan akan datang tidak akan mengembalikan kedudukan ketika mula MA63 ditandatangani.Ketika itu terdapat empat negara iaitu Tanah Melayu, Singapura, Sarawak dan Sabah.Walaupun Singapura, Sarawak dan Sabah merupakan wilayah tetapi mereka adalah tiga daripada 14 negeri Malaysia.Singapura dikeluarkan daripada Malaysia pada tahun 1963 dan menjadi republik merdeka.Sarawak dan Sabah tidak lagi menjadi wilayah selepas tahun 1976.Namun begitu, sebagai negeri, integriti dan identiti Sarawak dan Sabah kekal.Cuma Sabah melepaskan Labuan untuk dijadikan Wilayah Persekutuan.Wilayah Persekutuan bukanlah sebuah negeri.Ia ditadbir oleh kerajaan persekutuan dan hakikatnya merupakan milik semua negeri di Malaysia.Tetapi yang kehilangan identiti dengan tertubuhnya Malaysia ialah Tanah Melayu, atau dalam bahasa Inggeris disebut sebagai Malaya.Tanah Melayu sudah tidak menjadi entiti.Pada awal penubuhan Malaysia, istilah yang digunakan ialah Malaysia Barat untuk merujuk kepada Tanah Melayu dan Singapura.Malaysia Timur adalah Sarawak dan Sabah.Tetapi ia merupakan rujukan geografi, bukan politik.Istilah Malaysia Barat dan Malaysia Timur tidak lagi digunakan.Ia digantikan dengan Semenanjung Malaysia, Sarawak dan Sabah.Walaupun Sarawak dan Sabah adalah entiti politik tetapi Semenanjung Malaysia tidak.Istilah Semenanjung Malaysia mempunyai asal usul daripada istilah Inggeris, Malay Peninsula.Tetapi istilah ini merangkumi kawasan sehingga Segenting Kra di Thailand.Dalam bahasa Melayu, ia kemudian menjadi Semenanjung Tanah Melayu.Kolonial Inggeris menamakannya Malaya yang menjadi istilah rasmi antarabangsa.Malaya atau secara tepatnya, British Malaya adalah juga meliputi Singapura.Ia sudah menjadi entiti politik.Tetapi orang Melayu tidak suka istilah Malaya, mereka menamakannya Tanah Melayu.Selepas Perang Dunia Kedua, British memisahkan Singapura daripada Malaya.Dari situ, Malaya menjadi Malayan Union dan akhirnya merdeka sebagai Persekutuan Tanah Melayu.Penubuhan Malaysia boleh dilihat dari dua segi.Pertama, gabungan empat entiti politik, atau peluasan Persekutuan Tanah Melayu kepada Persekutuan Malaysia.Tetapi MA63 boleh dilihat dari sudut kedua-duanya sekali.Ia merupakan peluasan Malaya, tetapi pada waktu sama adalah penggabungan empat wilayah.Maka kesannya ialah hilangnya entiti politik Tanah Melayu.Tidak ada negara Malaya.Apa yang ada ialah 11 negeri yang bergabung dengan tiga wilayah untuk menjadi Malaysia.Tetapi Malaysia menggunakan institusi dan lambang-lambang Malaya seperti ketua negara, agama rasmi, bahasa kebangsaan, ibu kota, bendera kebangsaan, lagu kebangsaan, jata negara dan bunga kebangsaan.Pada tahun 1976, atas sebab-sebab tertentu yang juga menarik untuk diketahui, Sarawak dan Sabah menjadi negeri, dan bukan lagi wilayah.Pindaan itu tidak mengubah kedudukan 11 negeri lain.Begitu juga kini apabila MA63 dipulihkan, entiti politik Tanah Melayu tetap tidak ada.Ia sudah menjadi sejarah.Terpulang kepada generasi akan datang untuk melakukan sebarang perubahan jika mereka mahu.Tidak ada sesiapa yang mahukan supaya identiti Tanah Melayu atau Malaya dipulihkan sebagai entiti dalam Malaysia.Walaupun sentimen perkauman meningkat di Semenanjung Malaysia sejak Barisan Nasional (BN) kalah dengan tuntutan supaya ditubuhkan “kerajaan Melayu-Islam”, tetapi ia tidak diterjemahkan kepada “nasionalisme Malaya”.Negara dibentuk atau dileraikan menurut tuntutan politik semasa yang dikehendaki oleh generasi berkenaan.Generasi 60-an menghadapi ancaman komunis yang membawa kepada penubuhan Malaysia.Pada tahun 1970-an, komunisme belum ditumpaskan sepenuhnya tetapi dapat dikawal.Ketika itu, tumpuan adalah pada pembangunan.Keadaan itu membawa kepada perubahan pelaksanaan MA63 yang dilakukan pada tahun 1976.Kebanyakan tokoh-tokoh politik generasi 1960-an dan 1970-an kini sudah tiada.Generasi sekarang mewarisi apa yang dilakukan oleh orang terdahulu.Ada yang bermanfaat dan ada yang menjadi beban sejarah.Generasi sekarang tidak terhutang budi kepada generasi dahulu, atau bertanggungjawab atas apa yang mereka lakukan, walaupun sesama kaum atau sesama parti.Setiap generasi perlu menyelesaikan masalah yang berada di depan mata mereka.Maka terpulang pada generasi hari ini dan akan datang untuk mencorakkan apakah bentuk Malaysia selepas pelaksanaan MA63 dikembalikan pada bentuk sebelum 1976.Pada masa ini komunis sudah tidak menjadi ancaman.Usaha pembangunan dari tahun 1976 hingga sekarang wajar dinilai semula di Sarawak dan Sabah.Banyak pihak rasa tidak puas hati terhadap pembangunan yang tidak berimbang dengan kemiskinan masih berleluasa.Rasa tidak puas hati ini diserlahkan dalam kempen pilihan raya negeri (PRN) baru-baru ini.Tetapi PRN ini juga menyerlahkan ada gerakan “nasionalisme Sarawak yang mahu wilayah itu keluar dari Malaysia.Ia merupakan suara sebahagian generasi muda masa kini di situ.Maka masa depan Malaysia boleh jadi lebih kukuh, atau longgar dengan kesemuanya bergantung pada generasi muda ini.Bagi kebanyakan rakyat negara ini tentulah mereka mengharapkan Malaysia yang lebih kukuh supaya sebuah negara maju, makmur dan adil dapat dibentuk.Negara yang berpecah-pecah dan menjadi lebih kecil tidak akan berupaya untuk menjadi hebat.Pasaran yang kecil dengan pengaruh politik terhad membuat warga negaranya tersudut dalam pentas dunia.Tetapi ramai kalangan di Malaysia yang mengambil contoh Singapura dan Brunei sebagai negara kecil yang berjaya.Malah ada yang menyatakan mungkin Sarawak boleh jadi maju seperti Singapura dan Brunei jika tidak “terikat dengan Malaya.”Perkara spekulatif seperti itu boleh dibahaskan tanpa mencapai kesimpulan.Singapura dan Brunei adalah sebahagian daripada gagasan asal Malaysia.Tentulah juga suatu yang spekulatif untuk menggambarkan apa yang boleh berlaku pada mereka jika gagasan asal Malaysia itu terlaksana.Tetapi sejarah berkembang sebegitu rupa yang mana sesuatu keadaan terbentuk akibat banyak faktor.Bagi penulis, Malaysia mampu menjadi hebat jika ia lebih besar.Andai kata Singapura dan Brunei berada dalam Malaysia, kesan dan sumbangan mereka akan mendatangkan lebih banyak kebaikan.Tetapi perkara itu sudah berlalu dan apa yang penting ialah keadaan sekarang yang perlu dihadapi oleh generasi hari ini.Untuk itu Malaysia yang ada wajar dipertahankan untuk kebaikan semua rakyat.Hubungan antara Semenanjung Malaysia, Sarawak dan Sabah patut dikukuhkan pada pelbagai peringkat, baik kerajaan mahupun rakyat walaupun MA63 kembali pada keadaan pra-1976.Masa depan pula terletak kepada penyatuan Asean.Biar Singapura dan Brunei bekerjasama dengan Malaysia dalam ruang lingkup pertubuhan serantau yang lebih erat.Buat masa ini terdapat cabaran yang belum dapat diatasi.Tetapi tugas itu perlu diserahkan saja pada generasi akan datang.


Ambank bayar kerajaan RM2.8 bilion dalam penyelesaian berhubung skandal 1MDB

Mahkamah Tinggi Kuala Lumpur diberitahu bahawa AmBank telah membayar penyelesaian berjumlah RM2.83 bilion kepada kerajaan Malaysia berhubung skandal 1Malaysia Development Berhad (1MDB).
Pengurus AmBank (M) Berhad, Jalan Raja Chulan, R Uma Devi, 43, yang mengesahkan perjanjian penyelesaian membabitkan akaun 1MDB di AmBank itu,  bagaimanapun, berkata beliau tidak tahu sama ada penyelesaian itu melibatkan akaun Najib Razak.
Saksi ke-37 pendakwaan itu berkata demikian semasa pemeriksaan balas oleh peguam bekas perdana menteri  itu, Wan Aizuddin Wan Mohammed, pada perbicaraan rasuah dan pengubahan wang haram Najib membabitkan RM2.3 bilion milik 1MDB.
Wan Aizuddin: Adakah anda sedar tentang pengaturan penyelesaian antara AmBank dan kerajaan Malaysia berkaitan keseluruhan episod itu?
Uma: Ya, sebenarnya saya ada dengar mengenai perjanjian penyelesaian. Kami dimaklumkan tetapi tidak secara terperinci. Kami tahu wujud penyelesaian dibuat oleh AmBank,
Uma: “Kami hanya dimaklumkan bahawa bank sebenarnya telah membuat penyelesaian dengan kerajaan berhubung untuk tidak dikaitkan dengan mana-mana isu 1MDB.
Kepada soalan Wan Aizuddin sama ada penyelesaian itu hanya terhad kepada 1MDB dan tiada kaitan dengan akaun Najib, beliau menjawab, "Yang ini saya tidak pasti".
Pada Februari lalu, Kementerian Kewangan mengumumkan AMMB Holdings Bhd (AmBank) bersetuju  membayar sejumlah RM2.83 bilion kepada kerajaan Malaysia sebagai penyelesaian global bagi semua tuntutan dan tindakan tertunggak berkaitan pembabitan Kumpulan AmBank dalam isu 1MDB.
Pada prosiding tersebut, Uma juga memberitahu mahkamah bahawa pada Julai 2015, Bank Negara Malaysia (BNM) telah melakukan serbuan di cawangannya (AmBank, Jalan Raja Chulan) dan meminta senarai dokumen termasuk akaun bank Najib.
Najib, 69, menghadapi empat pertuduhan menggunakan kedudukannya untuk mendapatkan suapan berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah sama.
Perbicaraan di hadapan hakim Collin Lawrence Sequerah bersambung esok.


Kes baru turun bawah 1,500 jangkitan, 4 lagi terkorban

1,486 kes baru Covid-19 direkodkan semalam menjadikan jumlah keseluruhan sebanyak 4,792,942 kes.
Sebanyak 2,897 pesakit turut dilaporkan sembuh, menjadikan jumlah keseluruhan kes sembuh sebanyak 4,729,147.
Ketika ini, 27,546  kes aktif direkodkan, dengan 26,154 atau 94.9% daripadanya sedang menjalani kuarantin kendiri.
Dalam pada itu, 16 (0.1%)  kes kini berada di pusat kuarantin sementara 1,297 (4.7%) dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 79 kes dan 43 daripadanya memerlukan bantuan alat pernafasan.
Kadar penggunaan kemudahan ICU di seluruh negara kini sebanyak 62%, dengan kes Covid-19 merangkumi 21.3%.
Empat lagi kematian dilaporkan termasuk satu kes kematian sebelum tiba di hospital menjadikan kes keseluruhan sebanyak 36,245 orang.


1,076 kes dera kanak-kanak dilaporkan di Selangor sejak Januari hingga September

Persidangan Dewan Undangan Negeri Selangor hari ini dimaklumkan sejumlah 1,076 kes penderaan kanak-kanak telah dilaporkan di negeri tersebut dari tempoh Januari hingga September tahun ini.Pengerusi Jawatankuasa Tetap Kesihatan Awam, Perpaduan dan Pembangunan Wanita dan Keluarga Dr Siti Mariah Mahmud berkata berdasarkan statistik Polis Diraja Malaysia Selangor, jumlah tersebut merangkumi penderaan fizikal (527 kes), penderaan emosi (35 kes) dan penderaan atau gangguan seksual (514 kes), tanpa mengkhususkan kepada kes pedofil.Beliau berkata demikian bagi menjawab soalan Juwairiya Zulkifli (PH-Bukit Melawati) mengenai jumlah kes pedofilia yang dicatatkan di Selangor.Bagi membantu mencegah dan mengurangkan kes melibatkan kanak-kanak termasuk kes pedofilia, beliau berkata Jabatan Kebajikan Masyarakat Selangor mempunyai 11 Pasukan Pelindungan Kanak-kanak (PPKK) di setiap daerah yang berperanan sebagai sistem sokongan kepada perkhidmatan perlindungan golongan itu di peringkat komuniti.Dr Siti Mariah berkata PPKK juga bertanggungjawab menyelaras aktiviti di 17 Pusat Aktiviti Kanak Kanak (PAKK) di setiap daerah mengikut keperluan masyarakat setempat.“PAKK setiap daerah boleh menjalankan berfungsi sebagai tempat rekreasi, pusat advokasi, pusat sumber, pusat pembelajaran, pusat intervensi krisis, pusat sukan dan riadah serta lain-lain aktiviti yang bersesuaian dan mengikut keperluan.“Usaha ini dilakukan untuk membantu mencegah kes-kes penganiayaan dan pengabaian kanak-kanak, ponteng sekolah, kerosakan akhlak dan lain-lain masalah sosial,” katanya.


Kematian berkaitan Covid-19 mungkin cecah 26,000 menjelang September

Satu kajian mendapati jumlah kematian berkaitan Covid-19 di negara ini berkemungkinan mencapai 26,000 kes menjelang September berdasarkan trajektori semasa, kata Ahli Majlis Sains Pertubuhan Kesihatan Sedunia (WHO) Dr Adeeba Kamarulzaman.Anggaran angka itu sekurang-kurangnya sembilan kali ganda daripada jumlah kumulatif kes kematian terkini iaitu 2,993 setakat semalam.Beliau berkata kajian oleh Institute for Health Metric and Evaluation (IHME) University of Washington itu juga menganggarkan kadar kematian harian akan mencecah 200 kes menjelang akhir Ogos.“Covid-19 bakal jadi punca kedua kematian di Malaysia selepas sakit jantung,” kata pakar penyakit berjangkit itu pada program Sinar Harian yang dihoskan oleh Tokoh Wartawan Negara Johan Jaafar yang disiarkan secara langsung semalam.IHME dalam laman webnya menyatakan anggaran itu mengambil kira enam pendorong perubahan kematian yang berlaku sejak bermulanya wabak tersebut.Ini termasuk jumlah keseluruhan kematian yang berkait secara langsung dengan jangkitan Covid-19, peningkatan kes kematian akibat penangguhan penjagaan kesihatan, pertambahan kematian disebabkan peningkatan gangguan kesihatan mental dan jumlah kematian yang menurun kerana kes kecederaan turut menurun disebabkan sekatan pergerakan.Selain itu, penurunan kematian juga disebabkan pengurangan penyebaran virus lain dan beberapa keadaan kronik seperti penyakit kardiovaskular yang berlaku kepada individu lemah yang boleh membawa maut dengan kondisi itu, meninggal dunia lebih awal disebabkan Covid-19.Dr Adeeba yang juga pengerusi Yayasan AIDS Malaysia menegaskan bahawa memerangi Covid-19 adalah tindakan yang perlu dilibatkan semua rakyat Malaysia dengan sekatan pergerakan yang dilaksanakan pada masa ini menjadi medan peperangan yang sangat penting.“Kita sepatutnya melihat perintah kawalan pergerakan (PKP) ini untuk berfikir, buat rancangan strategik dan atur semula. Buat rancangan yang benar-benar boleh dibawa ke hadapan sementara menunggu pelaksanaan vaksin sepenuhnya. Saya tidak fikir kita mampu menghadapi PKP 5.0 pula.“Pucuk pimpinan juga perlu mengambil tanggungjawab untuk mengembalikan kepercayaan rakyat sebab dalam erti kata kesihatan awam, kepercayaan adalah mata wang kepada kesihatan awam…mahu atau tidak, kerajaan perlu mendapat semula kepercayaan itu yang diperoleh semasa PKP sebelum ini,” katanya.


Peguam positif Covid, permohonan Rosmah hakim tarik diri kes gubah wang ditangguh

Pendengaran permohonan Rosmah Mansor supaya hakim Mahkamah Tinggi Mohamed Zaini Mazlan menarik diri daripada mendengar perbicaraan kes pengubahan wang haram dan pengelakan cukai yang dihadapinya, ditangguhkan ke 3 Februari.Penangguhan itu berikutan peguam utama yang mewakili isteri bekas perdana menteri itu disahkan positif Covid-19.Zaini menetapkan tarikh itu selepas peguam Azrul Zulkifli Stork, bertindak bagi pihak Rosmah memaklumkan kepada mahkamah bahawa peguam utama Rosmah, Geethan Ram Vincent telah disahkan positif Covid-19 pada 17 Januari lepas dan beliau diarahkan menjalani kuarantin kendiri selama 10 hari sehingga 26 Januari ini.Menurut Azrul, isteri kepada Najib Razak itu turut menjalani kuarantin sehingga 25 Januari kerana merupakan kontak rapat kepada peguam utamanya itu.“Turut menjadi kontak rapat kepaan Geethan ialah peguam bela Rosmah yang lain iaitu Firoz Hussein (Firoz Hussein Ahmad Jamaluddin) yang sedang menjalani kuarantin kendiri di Kota Kinabalu, Sabah sehingga 25 Januari manakala peguam Reza Rahim dan P. B Rajivan Nambiar dikuarantin sehingga 24 Januari.“Oleh itu, saya memohon kes hari ini ditangguhkan ke 3 Februari ini,” kata peguam itu pada prosiding hari ini.Azrul berkata surat berhubung permohonan penangguhan kes berkenaan telah dihantar kepada mahkamah pada 20 Jan lepas. Mengenai permohonan Rosmah untuk membatalkan kelayakan bekas hakim Mahkamah Persekutuan Gopal Sri Ram daripada bertindak sebagai timbalan pendakwa raya kanan dalam kes pengubahan wang haram dihadapinya, Azrul berkata pihaknya akan memfailkan permohonan berkenaan esok.Sementara itu, timbalan pendakwa raya Poh Yih Tinn berkata pihaknya telah menerima surat daripada pembelaaan berhubung penangguhan kes, namun memaklumkan pendakwaan bersedia untuk meneruskan prosiding hari ini.“Bagaimanapun, ia bergantung kepada budi bicara mahkamah untuk membuat keputusan,” katanya.Ini adalah kali kedua Rosmah memfailkan permohonan supaya Hakim Mohamed Zaini menarik diri daripada mendengar perbicaraan kes pengubahan wang haram (Amla), selepas hakim itu yang turut mendengar kes rasuahnya berkaitan projek solar hibrid, telah menolak permohonan Rosmah pada 14 Disember.Rosmah menfailkan permohonan pertama atas alasan untuk mengelakkan sebarang kemungkinan berat sebelah berlaku sekiranya Zaini mendengar dan memutuskan kes pengubahan wang haram dihadapinya kerana hakim sama turut mendengar kes solar dihadapi isteri bekas perdana menteri itu.Dalam permohonan kedua, Rosmah antara lain mendakwa tindakan pihak pendakwaan untuk membawa masuk percakapan beramaran kes pengubahan wang haramnya di dalam perbicaraan kes solar semestinya akan mempengaruhi Zaini apabila beliau mendengar perbicaraan kes Amla.Rosmah juga merayu terhadap keputusan hakim Zaini yang menolak permohonan pertamanya dan rayuan berkenaan ditetapkan untuk pengurusan kes di hadapan timbalan pendaftar Mahkamah Rayuan pada 23 Mac ini.Rosmah, 70, berdepan 12 pertuduhan pengubahan wang haram berjumlah RM7,097,750, serta lima pertuduhan gagal menyerahkan penyata pendapatan kepada Lembaga Hasil Dalam Negeri (LHDN).Perbuatan itu didakwa dilakukan di Affin Bank Berhad, Cawangan Bangunan Getah Asli, Jalan Ampang, antara 4 Disember 2013 dan 8 Jun 2017 dan di LHDN, Kompleks Bangunan Kerajaan, Jalan Tuanku Abdul Halim dari 1 Mei 2014 hingga 1 Mei 2018.


Zahid kembali menjadi TPM, Anwar menteri kewangan

Perdana Menteri Anwar Ibrahim hari ini mengumumkan Ahmad Zahid Hamidi sebagai timbalan perdana menteri, mengembalikan presiden Umno ke kedudukan kedua tertinggi kerajaan yang pernah dipegangnya sehingga 2018 walaupun masih berdepan pertuduhan rasuah.
Anwar juga mengambil langkah mengejutkan apabila mengumumkan beliau sebagai menteri kewangan, yang dilihat mengulangi amalan era pentadbiran Najib Razak di mana perdana menteri sendiri memegang portfolio utama Kabinet.
Dalam pada itu, Rafizi Ramli, yang diuar-uarkan bakal memegang portfolio kewangan dinamakan sebagai menteri ekonomi, jawatan yang pernah disandang oleh bekas pesaing utamanya dalam PKR, Mohamed Azmin Ali.
Turut dilihat kembali mengisi keanggotaan Kabinet ialah Tengku Zafrul Aziz sebagai menteri perdagangan antarabangsa dan industri.
Bekas pegawai bank itu pertama kali dilantik sebagai menteri kewangan ketika kerajaan Perikatan Nasional (PN) ditubuhkan, namun beliau gagal membuat penampilan sulung sebagai ahli Parlimen selepas tewas kepada penyandangnya Dzulkefly Ahmad di Kuala Selangor dalam pilihan raya baru-baru ini.
Sementara itu, jawatan timbalan perdana menteri kedua yang sudah dijangka akan dibuat dalam Kabinet baru diserahkan kepada pemimpin Gabungan Parti Sarawak, Fadillah Yusof.
Bagaimanapun, bekas menteri kesihatan yang mempertahankan kerusi Kuala Selangor tidak dinamakan bagi sebarang portfolio.
Presiden Amanah Mohamad Sabu yang sebelum ini diberikan portfolio pertahanan di bawah pentadbiran Dr Mahathir Mohamad dinamakan sebagai menteri pertanian dan keterjaminan makanan.
PKR pula diberikan dua portfolio kementerian utama: Fadhlina Sidek dinamakan sebagai menteri pendidikan sementara Saifuddin Nasution dinamakan dilantik sebagai menteri dalam negeri.
Berikut adalah senarai penuh Kabinet:

Anwar Ibrahim (perdana menteri, menteri kewangan)
Ahmad Zahid Hamidi (timbalan perdana menteri, menteri kemajuan desa dan wilayah)
Fadillah Yusof (timbalan perdana menteri, menteri perladangan dan komuniti)
Anthony Loke (menteri pengangkutan)
Mohamad Sabu (menteri pertanian dan keterjaminan makanan)
Rafizi Ramli (menteri ekonomi)
Nga Kor Ming (menteri perumahan dan kerajaan tempatan)
Mohamad Hasan (menteri pertahanan)
Alexander Nanta Linggi (menteri kerja raya)
Saifuddin Nasution (menteri dalam negeri)
Tengku Zafrul Aziz (menteri perdagangan antarabangsa dan industri)
Khaled Nordin (menteri pendidikan)
Chang Lih Kang (menteri tenaga, sains, teknologi dan inovasi)
Nancy Shukri (menteri pembangunan wanita, keluarga dan masyarakat)
Salahuddin Ayub (menteri perdagangan dalam negeri dan hal ehwal pengguna)
Azalina Othman Said (menteri undang-undang dan reformasi institusi)
Nik Nazmi Nik Ahmah (menteri sumber asli, alam sekitar dan perubahan iklim)
Ewon Benedick (menteri pembangunan usahawan)
Zambry Kadir (menteri luar)
Tiong King Sing (menteri pelancongan)
Fahmi Fadzil (menteri komunikasi)
Fadhlina Sidek (menteri pendidikan)
Ago Dagang (menteri perpaduan)
Mohd Nai’m Mokhtar (menteri agama)
Hannah Yeoh (menteri belia dan sukan)
Sivakumar Varatharaju Naidu (menteri sumber manusia)
Dr Zaliha Mustafa (menteri kesihatan)
Armizan Mohamad Ali (menteri di Jabatan Perdana Menteri (Sabah Sarawak)


MIC putuskan tetap bertanding PRU15

MIC hari ini memutuskan akan bertanding pada Pilihan Raya Umum ke-15 (PRU15) pada 19 November depan, menamatkan spekulasi mengenai penyertaannya dalam pilihan raya berikutan dakwaan ia kecewa berhubung peruntukan kerusi calon Barisan Nasional (BN).
Bercakap pada sidang media selepas mempengerusikan mesyuarat tergempar MIC di ibu pejabat parti itu di Kuala Lumpur hari ini, Vigneswaran menjelaskan mesyuarat itu diadakan bukan untuk membincangkan isu boikot PRU15, sebaliknya bagi memastikan ahli MIC faham hala tuju dan menerima sebarang keputusan berkaitan PRU15.
“Saya ingin memaklumkan, pengumuman Pengerusi Barisan Nasional (BN) Datuk Seri Dr Ahmad Zahid Hamidi semalam mengenai calon-calon MIC adalah keputusan yang adil. Diharap nama (yang dicalonkan) menerima keputusan tersebut dengan hati terbuka untuk kejayaan keluarga BN,” katanya.
Zahid ketika pengumuman calon BN malam tadi berkata MIC akan bertanding di 10 kerusi Parlimen.
MIC akan diwakili oleh Vigneswaran di Parlimen Sungai Siput, M Saravanan (Tapah), T Mohan (Hulu Selangor), T Murugiah (Teluk Intan), C Sivarraajh (Padang Serai), A Kohilan Pillay (Batu), Mohana Muniandy (Kuala Langat), P Kamalanathan (Port Dickson), D Kajendran (Kota Raja) dan M Ramasamy (Segamat).
Mengulas mengenai kemelut kerusi Parlimen Batu yang heboh diperkatakan ketika ini, Vigneswaran berkata parti itu tetap akan mempertaruhkan Kohilan biarpun MCA dilaporkan akan meletakkan Yew Teong Look di kerusi berkenaan.
Apabila disoal lanjut mengenai perkara itu, Vigneswaran seolah-olah tidak tahu-menahu mengenai sebarang pertukaran calon terbaharu, seperti yang diumumkan Presiden MCA Wee Ka Siong pagi tadi.
“Pengumuman telah dibuat oleh Pengerusi BN semalam dan (saya anggap) ia merupakan keputusan muktamad. Kami akan bertanding di Batu. Saya juga sentiasa berhubung dengan Ahmad Zahid malah pagi tadi pun kita ada bercakap, namun tiada pemakluman mengenai pertukaran calon antara MIC dan MCA.
“Beliau tidak menyebut apa-apa mengenai pertukaran calon Batu, saya rasa Zahid adalah orang terbaik menjawabnya (mengenai penukaran calon),” katanya.
Pada PRU14 lepas, kerusi Parlimen Batu dimenangi calon bebas yang disokong PKR, P Prabakaran dengan majoriti 24,438 undi.
Sementara itu, Vigneswaran berkata MIC secara sebulat suara bersetuju dengan keputusan BN untuk memberikan empat kerusi kepada parti di bawah "Friends of BN" iaitu Parti Makkal Sakti (MMSP), Barisan Kemajuan India Se-Malaysia (IPF), dan Kongres India Muslim Malaysia (Kimma), Parti Cinta Malaysia (PCM) dan akan memastikan kejayaan calon-calon itu.
 Presiden Parti Makkal Sakti R. Thanenthiran diumumkan sebagai calon di Nibong Tebal, Presiden IPF T Loganathan akan bertanding di Jelutong, manakala Presiden Kimma Syed Ibrahim Kader di Parlimen Puchong dan Razalif Mohamad Zain dari PCM di Parlimen Bukit Bendera.
Presiden parti SA Vigneswaran, yang tidak hadir ketika acara pengumuman calon BN malam tadi, berkata MIC menerima keputusan gabungan itu untuk memperuntukkan kerusi kepada calon yang dikategorikan sebagai “Friends of BN”.
Beliau juga berkata Pengerusi BN Ahmad Zahid Hamidi adalah orang yang paling layak menjawab isu pertindihan kerusi MIC dan MCA di Parlimen Batu.


Hampir 70% populasi dewasa Malaysia lengkap vaksin Covid-19

Sebanyak 88.9% atau 20,814,413 populasi dewasa Malaysia sudah menerima sekurang-kurangnya satu dos vaksin Covid-19 setakat semalam.Jawatankuasa Khas Jaminan Akses Bekalan Vaksin Covid-19 (JKJAV) menerusi perkongsian infografik di laman Twitter rasminya hari ini memaklumkan 69.6% atau 16,299,881 populasi dewasa pula telah melengkapkan suntikan vaksin berkenaan.“Sebanyak 326,476 dos vaksin Covid-19 diberikan semalam menerusi Program Imunisasi Covid-19 Kebangsaan (PICK),” menurut JKJAV.JKJAV turut memaklumkan jumlah keseluruhan pemberian vaksin setakat ini ialah sebanyak 37,071,789.PICK dilancarkan pada 24 Februari lepas bagi memberikan vaksinasi untuk membendung pandemik Covid-19 di seluruh negara.


Hasni sahkan Zahid mengadap Sultan Johor berhubung pelantikan MB

Presiden Umno dan Pengerusi Barisan Nasional (BN) Ahmad Zahid Hamidi akan menghadap Sultan Johor Sultan Ibrahim Sultan Iskandar berhubung pelantikan menteri besar Johor petang ini.Perkara itu disahkan oleh Pengerusi BN Johor Hasni Mohammad.“Prosesnya memang begitu. Bila Suruhanjaya Pilihan Raya beritahu keputusan pilihan raya, presiden kemudiannya mengadap (Sultan Johor),” kata beliau kepada pemberita secara ringkas ketika ditemui di ibu pejabat Badan Perhubungan Umno Johor, sebentar tadi.Pada Pilihan Raya Negeri (PRN) Johor yang berlangsung pada Sabtu, BN memperoleh lebih daripada dua pertiga majoriti iaitu 40 kerusi Dewan Undangan Negeri (DUN) dari 56 kerusi yang dipertandingkan.Terdahulu, Zahid dilihat tiba di pejabat perhubungan Umno Johor di Jalan Yahya Awal pada pukul 2.30 petang tadi sebelum meninggalkan bangunan itu 20 minit kemudian.Semasa kempen, Zahid menamakan Hasni, yang juga Adun Benut sebagai calon menteri besar bagi BN untuk mengetuai kerajaan negeri baru sekiranya parti itu memenangi PRN Johor.


Kementerian tambah baik SOP kesihatan ketika semakin banyak sekolah dibuka

Murid-murid yang akan pulang sekolah asrama penuh perlu melalui tiga kali ujian kendiri Covid-19, manakala murid asrama harian akan melalui ujian itu sebanyak satu kali ketika pendaftaran masuk ke sekolah masing-masing, kata Menteri Pendidikan Radzi Jidin.Langkah itu antara penambahbaikan garis panduan pengurusan dan pengoperasian sekolah susulan pembukaan semula institusi pendidikan bermula 3 Oktober lepas.Radzi berkata, kementerian menyediakan Garis Panduan Pengurusan dan Pengoperasian Sekolah 3.0 sebagai rujukan kepada jabatan pendidikan negeri.“Penambahbaikan yang dibuat dalam garis panduan pengurusan dan pengoperasian ini termasuk mewajibkan pemakaian pelitup muka kepada semua warga sekolah, termasuk murid; memastikan pengudaraan yang baik di dalam kelas dan memastikan murid makan di ruang terbuka dengan seliaan guru bagi kelas yang menggunakan penyaman udara,” katanya ketika sesi pertanyaan lisan Dewan Negara hari ini.Beliau menjawab soalan Bashir Alias yang ingin tahu mengenai kajian, analisis risiko situasi Covid-19 oleh pihak kementerian dan aspek-aspek yang dipertimbangkan bagi menentukan keputusan pembukaan sekolah.Menurut Radzi, kementerian pendidikan terdahulu mengadakan sesi libat urus selain analisis terperinci mengenai amalan baik pembukaan sekolah di negara-negara luar.Pelan pembukaan sekolah juga diperinci bersama kementerian kesihatan dan Majlis Keselamatan Negara.Antara langkah lain ialah menetapkan hanya guru lengkap divaksin dibenarkan melaksanakan pengajaran secara fizikal.“Selain itu, hanya anggota kumpulan pelaksana serta pekerja perkhidmatan sokongan yang lengkap divaksin sahaja dibenarkan memasuki dan bekerja di dalam kawasan sekolah,” katanya.Lebih 300,000 murid hadir bagi sesi persekolahan secara bersemuka pada minggu pertama pembukaan sekolah di negeri Fasa 2,3 dan 4 Pelan Pemulihan Negara (PPN) mulai 3 Oktober lepas.Penggiliran murid juga dilaksanakan pada kadar 50% keseluruhan kemasukan. Ini bermakna kapasiti murid dalam kelas terhad kepada 50% jumlah murid dalam kelas tersebut.Terdahulu, kerajaan mengekalkan keputusan membuka sekolah pada 3 Oktober selepas ia ditangguhkan ekoran peningkatan kes Covid-19.


Bursa Malaysia beri AirAsia X lanjutan 3 bulan hantar pelan penyusunan semula

Syarikat penerbangan tambang murah AirAsia X Berhad (AAX), diberikan lanjutan tempoh masa selama tiga bulan sehingga 28 Julai depan untuk menghantar pelan penyusunan semula kepada Bursa Securities.
Ini merupakan kali kedua syarikat itu diberikan tempoh lanjutan selepas diberikan masa sehingga 28 April lalu untuk menyerahkan pelan penyusunan semula.
Perkara ini dimaklumkan AmInvestment Bank Berhad yang mewakili pihak AAX menerusi makluman kepada Bursa Malaysia, semalam.
"Bagi pihak Lembaga Pengarah AAX, AmInvestment Bank Berhad mengumumkan bahawa Bursa Securities menerusi surat bertarikh 9 Mei 2023 membenarkan lanjutan masa selama tiga bulan sehingga 28 Julai untuk syarikat menghantar pelan penyusunan semula kepada pihak berkuasa kawal selia," katanya.
AAX sebelum ini dimasukkan dalam senarai Nota Amalan 17 (PN17) pada 27 Oktober, 2021 manakala Capital A Berhad yang sebelum ini dikenali sebagai AirAsia Berhad menyertai senarai itu pada 14 Januari 2022.
AAX pada 21 Februari lalu memaklumkan syarikat itu mencatatkan keuntungan bersih RM153.48 juta bagi suku keenam tempoh kewangan berakhir 31 Disember 2022, meningkat berbanding RM25.9 juta bagi suku sebelumnya.
Hasil bagi suku dikaji turut meningkat kepada RM339.3 juta berbanding RM100.1 juta yang direkodkan suku sebelum itu.


Kit Siang antara 26 penerima anugerah kedua tertinggi sempena Hari Keputeraan Agong

Veteran DAP Lim Kit Siang dan Johari Abdul dari PKR adalah antara ahli politik yang dianugerahkan Darjah Kebesaran Panglima Setia Mahkota (PSM), anugerah kedua tertinggi Persekutuan yang membawa gelaran "Tan Sri".
Turut tersenarai dalam 26 penerima yang dikurniakan pingat tersebut adalah termasuk bekas Mursyidul Am PAS Allahyarham Nik Abdul Aziz Nik Mat.
Mereka adalah antara 839 individu yang akan dikurniakan anugerah, penghormatan dan pingat Persekutuan sempena hari keputeraan rasmi Yang di-Pertuan Agong Sultan Abdullah Sultan Ahmad Shah hari ini.
Turut menerima gelaran Tan Sri ialah Ketua Hakim Sabah dan Sarawak Abdul Rahman Sebli; Hakim Mahkamah Persekutuan Nallini Patmanathan dan bekas hakim Mahkamah Persekutuan Mohd Zawawi Salleh.
Senarai ahli perniagaan yang menerima gelaran Tan Sri ialah Pengarah Urusan Kumpulan Engtex Ng Hook, Pengarah Urusan Kumpulan Maxim Global Gan Seong Liam; Pengerusi DPS Resources Sow Chin Chuan; Pengerusi Eksekutif Kumpulan Yuwang See Hong Cheen @ See Hong Chen; Pengerusi Battersea Power Station Holding Company Limited Jaganath Derek Steven Sabapathy; Pengarah Urusan Kumpulan DRB-Hicom Syed Faisal Albar Syed AR Albar; Pengerusi Perusahaan Sadur Timah Malaysia Wee Hoe Soon @ Gooi Hoe Soon; Pengarah Urusan Winfast Group of Companies Chee Chan Yau @ Cheah Chan Yau; Pengarah Urusan Kumpulan Ming Heng Motor Koh Chui Ming; Pengarah Urusan Cergas Murni Paul Latimer; Pengerusi Eksekutif Bermaz Auto Yeoh Choon San; Ketua Pegawai Eksekutif Kumpulan Syarikat KK Land Kong Hoi Chieng; dan Pengarah Urusan Twin Arrow Fertilizer Sdn Bhd Lau Kuan Kam.
Individu lain yang menerima gelaran Tan Sri ialah Panglima Tentera Laut Laksamana Abdul Rahman Ayob; Panglima Tentera Darat Jeneral Mohammad Ab Rahman; bekas menteri Wan Junaidi Tuanku Jaafar dan Anifah Aman; dan penyanyi serta komposer veteran Ahmad Nawab.
Sementara itu, antara individu yang mendapat gelaran Datuk kali ini termasuk Manoj Kurup, yang mengetuai bahagian pendakwaan bahagian rayuan dan perbicaraan Jabatan Peguam Negara; Ketua Pengarah Pendidikan Pkharuddin Ghazali @ Mat Jali; Ketua Setiausaha Perbendaharaan Johan Mahmood Merican dan penyanyi D J Dave.


Pembelajaran bersemuka secara penuh bagi sekolah menengah capai kadar vaksinasi 90%

Pengoperasian sekolah menengah bagi penggal tiga, 2021/2022 melibatkan murid kelas peralihan, Tingkatan Empat hingga Enam, prauniversiti, International Baccalaureate Diploma Programme (IBDP) dan kelas peperiksaan antarabangsa yang setara, perlu hadir secara bersemuka tanpa penggiliran sekiranya kadar vaksinasi lengkap mencapai 90% atau lebih.Kementerian pendidikan (KPM) dalam sebuah kenyataan mengenai pengoperasian institusi pendidikan di bawah KPM bagi penggal tiga, 2021/2022 berkata pengoperasian institusi pendidikan yang belum mencapai kadar vaksinasi lengkap 90% atau lebih, adalah kekal secara penggiliran.“Senarai institusi yang belum mencapai kadar vaksinasi lengkap 90% akan dikeluarkan pada setiap Rabu.“Mana-mana institusi yang telah mencapai kadar vaksinasi lengkap 90% akan dikeluarkan daripada senarai tersebut dan boleh mula beroperasi pada Ahad atau Isnin minggu berikutnya tanpa penggiliran,” katanya.Bagi murid Tingkatan Satu hingga Tiga pula, kehadiran mereka adalah secara penggiliran, manakala murid berkeperluan khas (MBK) di Sekolah Menengah Kebangsaan Pendidikan Khas (SMKPK), Sekolah Menengah Pendidikan Khas Vokasional (SMPKV) dan Program Pendidikan Khas Integrasi (PPKI) perlu hadir secara bersemuka tanpa penggiliran, katanya.Pada 24 Disember lepas, KPM mengumumkan tarikh persekolahan penggal 3 bermula 9 Januari bagi kumpulan A iaitu Johor, Kedah, Kelantan dan Terengganu dan 10 Jan bagi kumpulan B iaitu Melaka, Negeri Sembilan, Pahang, Perak, Perlis, Pulau Pinang, Sabah, Sarawak, Selangor, Wilayah Persekutuan Kuala Lumpur, Labuan dan Putrajaya.Menurut KPM, bagi pengoperasian sekolah berasrama sepenuhnya melibatkan murid Tingkatan Empat, Tingkatan Lima, Tingkatan Enam, prauniversiti, IBDP dan kelas peperiksaan antarabangsa yang setara, kehadiran adalah secara bersemuka tanpa penggiliran.Murid Tingkatan Satu, Tingkatan Dua dan Tingkatan Tiga pula perlu mengikuti pengajaran dan pembelajaran di rumah (PdPR), katanya.Bagi pengoperasian sekolah rendah melibatkan MBK di Sekolah Kebangsaan Pendidikan Khas (SKPK) dan Program Pendidikan Khas Integrasi (PPKI), prasekolah, Tahun Satu, Tahun Dua, Tahun Enam serta semua murid bawah program Rancangan Makanan Tambahan (RMT), mereka perlu hadir secara bersemuka tanpa penggiliran.“Murid Tahun Tiga, Tahun Empat dan Tahun Lima pula hadir secara penggiliran,” katanya.KPM berkata sekolah harian dan sekolah swasta termasuk sekolah ekspatriat yang mempunyai enrolmen kurang daripada 300 murid beroperasi sepenuhnya dengan kehadiran secara bersemuka tanpa penggiliran.“Namun, bagi sekolah ekspatriat yang enrolmen melebihi 300 murid, permohonan boleh dikemukakan kepada KPM untuk beroperasi sepenuhnya. KPM akan membuat penilaian sebelum kelulusan diberikan,” katanya.Pengoperasian kolej vokasional bagi murid Sijil Vokasional Malaysia, Sijil Kemahiran Malaysia, Sistem Latihan Dual Nasional dan Diploma Vokasional Malaysia adalah secara bersemuka tanpa penggiliran mulai 9 Januari 2022.“Bagi pengoperasian Kolej Matrikulasi (KM), pengajaran dan pembelajaran secara bersemuka bermula pada 9 Januari 2022 untuk Program Matrikulasi Sistem Dua Semester dan Program Matrikulasi Sistem Empat Semester,” katanya.Bagi Institut Pendidikan Guru (IPG) pula, KPM berkata semua program pengajian akan memulakan kuliah secara bersemuka mulai 6 Feb 2022 mengikut kalendar akademik yang sedang berkuat kuasa.“Murid KM dan IPG yang telah menerima vaksin lengkap sahaja dibenarkan kembali ke kolej atau kampus, selaras dengan Garis Panduan Pengoperasian Institut Pendidikan Guru dan Kolej Matrikulasi 3.0,” katanya.KPM berkata murid dibenarkan memakai pakaian yang sesuai dan kemas serta sopan jika pakaian seragam yang ada tidak lagi sesuai dipakai.Sekiranya ibu bapa atau penjaga memilih untuk tidak menghantar anak ke sekolah, ketidakhadiran tersebut tidak dianggap sebagai satu kesalahan disiplin, namun ibu bapa atau penjaga perlu memaklumkan ketidakhadiran murid kepada pihak sekolah bagi tujuan rekod.KPM dalam pada itu berkata kesediaan institusi pendidikan yang terlibat dengan banjir atau pusat pemindahan sementara (PPS) untuk beroperasi akan dimaklumkan pada 3 Januari depan.


Pakar beri amaran lonjakan virus seperti Singapura mungkin berlaku jika rakyat cuai

Pakar-pakar kesihatan memberi amaran kes Covid-19 yang sedang menurun bukan jaminan tidak akan berlaku peningkatan kes seperti di Singapura baru-baru ini yang menyaksikan lonjakan apabila ekonomi dibuka semula.Singapura mencatatkan peningkatan kes harian sehingga 3,174 pada Isnin dengan 14 kematian.Peningkatan ketara kes di republik itu berlaku selepas kerajaan Singapura menggunakan pendekatan “hidup bersama Covid-19” ketika hanya merekodkan kira-kira 20 kes sehari pada Jun.Ketika ini, beberapa negara seperti United Kingdom dan China juga berhadapan dengan peningkatan ketara Covid-19 yang mana terdapat gesaan agar sekatan pergerakan dilaksanakan semula.Pakar virologi, Dr Yahya Mat Arip dari USM berkata, Malaysia juga berkemungkinan mengalami gelombang Covid-19 baru.“Rakyat Malaysia harus menyedari kemungkinan berlakunya gelombang baru sekiranya kita semua tidak memberi perhatian kepada usaha pencegahan berterusan dan mula mengambil sikap sambil lewa,” katanya kepada MalaysiaNow.“Atas desakan ekonomi dan sosial, kelonggaran diberikan kepada rakyat. Tanggungjawab seterusnya adalah jatuh pada bahu rakyat untuk terus mematuhi prosedur operasi standard (SOP) pencegahan.”Beliau berkata, rakyat tidak boleh melaungkan “kerajaan gagal” sekiranya diri sendiri menjadi punca permasalahan.“Kita semua kena menjadi sebahagian daripada penyelesaian dan bukan sebahagian daripada permasalahan,” katanya sambil menggesa orang ramai untuk tidak bersikap sambil lewa hanya kerana kes menunjukkan trend penurunan.Ketua Pengarah Kesihatan Dr Noor Hisham Abdullah berkata baru-baru ini kes baru Covid-19 menurun sebanyak 20.7% daripada 52,321 kes pada minggu epidemik (ME) ke-41 kepada 41,508 (ME 42).Menurut Noor Hisham, penggunaan katil di unit rawatan rapi (ICU) dan kadar kematian juga menurun selari dengan penurunan kes.Sementara kes membabitkan ICU menurun 16.5% pada ME 42 manakala kes yang memerlukan bantuan pernafasan turun sebanyak 14.4% pada ME 42.Kadar jangkitan R-naught (Rt) kekal stabil pada 0.88%.Bagaimanapun Yahya berkata, meskipun negara dilihat berada dalam landasan yang baik, Malaysia masih belum menang dan usaha berterusan diperlukan bagi memastikan peratusan kecil golongan dewasa yang belum divaksin menyertai Program Imunisasi Covid-19 Kebangsaan.Katanya, berdasarkan sejarah wabak campak (Measles) yang mana usaha mengawal penularan wabak mengambil masa lebih 10 tahun sebelum dapat dikawal apabila usaha vaksinasi yang bermula pada hujung 1960-an hanya memberikan hasil pada sekitar 1980-an.Hanya 1,077 kes demam campak direkodkan pada 2019 dan 478 kes direkod pada 2020.“Mengambil pengajaran daripada penyakit Measles, perkara yang sama juga perlu kita lalui.“Pematuhan SOP pencegahan adalah penting memandangkan mereka yang lengkap divaksin masih boleh dijangkiti dan menjangkiti orang lain. Pembentukan perlindungan imuniti dalam komuniti juga mengambil masa,” katanya.Sementara itu, Pengarah Pusat Penyelidikan dan Pendidikan Penyakit Berjangkit Tropika, Dr Sazaly Abu Bakar berkata sama ada Malaysia bakal mengalami peningkatan kes bergantung kepada jumlah saringan yang dilakukan.“Jika kita hanya membuat saringan bagi yang memerlukan rawatan di hospital, kes akan turun hingga ke tahap lantar (baseline) dan selepas itu ia kembali naik seperti yang berlaku di negara negara lain,” katanya kepada MalaysiaNow.Katanya, situasi buruk seperti kematian harian mungkin sudah tamat, namun tidak bagi situasi jumlah kes dan “long Covid”.“Malaysia memasuki fasa ‘kuda yang terlepas dari kandang’, yang mana tiada sekatan dikenakan bagi hampir semua aktiviti. Justeru, tidak banyak yang boleh dilakukan buat masa ini kecuali menjaga keluarga dengan mengamalkan SOP.“KKM perlu lebih gigih mencari penyelesaian kaedah merawat pesakit yang lebih baik bagi mengurangkan kadar kematian,” katanya.


BN terbuka terima parti lain, kata timbalan pengerusi

Timbalan Pengerusi Barisan Nasional (BN) Mohamad Hasan berkata tidak ada salahnya BN menerima parti-parti lain yang berhajat menyertai gabungan berkenaan.Beliau berkata ini kerana BN perlu mengumpulkan semula kekuatan termasuk daripada parti-parti lain yang mempunyai kelebihan tersendiri selepas kalah pada Pilihan Raya Umum (PRU) ke-14.“Kita mesti bersifat inklusif bukannya eksklusif lagi. Maka jika ditanya pandangan peribadi saya, lebih banyak parti bersepakat di bawah payung BN itu lebih baik, kerana masing-masing mempunyai kekuatan tersendiri, dan kekuatan sedikit-sedikit ini jika dikumpulkan akan menjadi kekuatan yang besar nanti.“Ini yang perlu kita bina dan lakukan untuk BN bina kekuatan baru sebab BN dah kalah pada PRU14,” katanya kepada pemberita selepas merasmikan Mesyuarat Agung Tahunan ke-12 Parti Makkal Sakti Malaysia (Makkal Sakti) di sini yang turut dihadiri presidennya R.S Thanenthiran.Bagaimanapun, Mohamad yang juga timbalan presiden Umno berkata sebarang keputusan berhubung penyertaan parti baru dalam BN perlu mendapat konsesus daripada empat parti komponen iaitu Umno, MIC, MCA dan Parti Bersatu Rakyat Sabah (PBRS).Mengulas mengenai permohonan Thanenthiran agar Makkal Sakti dibenarkan bertanding atas tiket BN pada PRU15, Mohamad berkata perkara itu wajar dipertimbang oleh pucuk pimpinan BN memandangkan Makkal Sakti masih setia menyokong gabungan tersebut sekalipun hanya berstatus parti rakan.“Makkal Sakti telah lama bersama membantu BN, baik semasa (BN) menjadi kerajaan dan bukan kerajaan lagi. Saya yakin pertimbangan boleh dilakukan oleh jawatankuasa tertinggi BN berkenaan permohonan Makkal Sakti ini,” katanya.Terdahulu, Thanenthiran dalam ucapan pada mesyuarat berkenaan, memohon BN memberikan peluang kepada parti itu bertanding pada PRU15 akan datang.“Ini harapan kami dan kami sedia bertanding. Jika bukan PRU15, bila lagi,” katanya.Mesyuarat agung berkenaan yang dihadiri 753 perwakilan dari seluruh negara turut meluluskan tiga resolusi, iaitu menjadi parti komponen BN, bertanding di bawah payung BN pada PRU15 dan mengenai kesejahteraan masyarakat India di Sabah yang kemudian diserahkan kepada Mohamad.


Kerajaan berhubung dengan bank sedia moratorium mangsa banjir, kata PM

Kerajaan akan berhubung dengan pihak bank bagi membenarkan moratorium diberikan kepada peminjam yang terkesan akibat banjir, kata Perdana Menteri Anwar Ibrahim.
Beliau berkata ini berdasarkan cadangan daripada kerajaan Johor yang meminta bantuan itu diberikan, dan setakat ini Maybank dan CIMB telah bersetuju untuk memberikan moratorium selama enam bulan.
“Kita juga hubungi bank-bank lain supaya mengikuti langkah Maybank dan CIMB,” katanya pada Waktu Pertanyaan-Pertanyaan Menteri (MQT) di Dewan Rakyat, hari ini.
Menteri Besar Johor Onn Hafiz Ghazi semalam meminta kerajaan mempertimbangkan moratorium antara tiga hingga enam bulan diberikan kepada mangsa banjir di negeri berkenaan.
Menerusi hantaran di laman Facebooknya, Onn Hafiz berkata moratorium itu akan dapat meringankan bebanan mangsa banjir yang mempunyai pinjaman daripada institusi perbankan.
Selain itu Anwar berkata tiada keperluan melaksanakan darurat banjir di Johor memandangkan semua kawasan dan jalan yang terputus telah dapat diselesaikan.
Menurutnya, persiapan yang disediakan adalah jauh lebih baik termasuk pemasangan jambatan bailey oleh pasukan Angkatan Tentera Malaysia bagi menghubungkan jalan yang terputus hubungan.
“Saya ucapkan tahniah kepada semua jentera. Di Johor persiapan jentera negeri dan pegawai-pegawai daerah nampak lebih berkesan, oleh itu dapat menyelamatkan banyak nyawa dan memberikan bantuan dengan kadar segera.
“Apa alasan darurat? Darurat ni kalau kaedah biasa tak boleh dijalankan tetapi sekarang kaedah biasa boleh dijalankan. Oleh itu darurat tak perlu,” katanya menjawab soalan Shahidan Kassim (PN-Arau) yang ingin tahu mengapa kerajaan masih tidak melaksanakan darurat banjir khususnya di Johor.
Pada masa sama, Anwar sekali lagi menegaskan beliau tidak membatalkan projek tebatan banjir tetapi membatalkan proses rundingan terus.
“Saya batalkan kerana kos itu tinggi dan melalui rundingan terus, tetapi projek itu mesti diteruskan. Dalam belanjawan saya dah umumkan projek tebatan banjir di Johor dan Sungai Golok di Kelantan. Jadi nak kata diskriminasi projek pasal apa (kenapa)?.
“Kita minta sediakan kerana projek tebatan banjir adalah projek mendesak tetapi kaedahnya jangan rundingan terus kerana kosnya meningkat, jadi kita guna proses tender terhad dan percepatkan proses itu. Bila kita guna tender terhad, kos menurun,” katanya.


Dewan Rakyat dijangka bahas isu perjanjian baru ganti MA63 hari ini

Perihal berhubung cadangan beberapa ahli politik untuk mewujudkan perjanjian baru bagi menggantikan Perjanjian Malaysia 1963 (MA63) bakal menjadi tumpuan persidangan Dewan Rakyat hari ini.
Menurut aturan urusan mesyuarat dalam laman rasmi Parlimen, soalan mengenai perkara itu akan diajukan Mohd Azis Jamman (Warisan-Sepanggar) pada sesi pertanyaan, selain implikasi kepada Wilayah Sabah dan Sarawak sekiranya MA63 dibatal dan digantikan dengan perjanjian baharu.
Turut tersenarai, soalan Abdul Azeez Abdul Rahim (BN-Baling) yang meminta menteri tenaga dan sumber asli menyatakan kaedah penyelesaian bagi memastikan keselamatan rakyat dijamin khususnya penduduk di sekitar Gunung Inas Baling di Kedah berikutan insiden kepala air yang berlaku baru-baru ini.
Pada sesi soal jawab pula, Mohd Nizar Zakaria (BN-Parit) akan mengajukan soalan kepada menteri pelancongan, seni dan budaya mengenai tindakan kerajaan terhadap pihak yang menawarkan perkhidmatan badal haji pada harga tidak munasabah dengan kebanyakannya bermotifkan penipuan serta usaha memastikan perkara itu dibanteras secara menyeluruh.
Selain itu, Tengku Zulpuri Raja Puji (PH-Raub) mahu menteri kewangan menyatakan langkah berkesan menangani kemerosotan ekonomi negara, kejatuhan nilai ringgit serta kenaikan kos kehidupan yang semakin ketara.
Dewan Rakyat juga bakal tertumpu kepada pembentangan Rang Undang-Undang Tabung Angkatan Tentera (Pindaan) 2022 bacaan kali pertama.
Selain itu, sesi perbahasan melibatkan pembentangan Rang Undang-Undang Suruhanjaya Bebas Tatakelakuan Polis 2020 bagi bacaan kali kedua.
Persidangan Dewan Rakyat kali ini berlangsung selama 12 hari hingga 4 Ogos.


Mampukah Muda menang kerusi di Johor dengan populariti media sosial?

Pilihan Raya Negeri (PRN) Johor bakal menjadi medan untuk menguji apakah populariti di media sosial mampu membantu Muda pimpinan Ahli Parlimen Muar Syed Saddiq Abdul Rahman untuk memenangi kerusi Dewan Undangan Negeri (DUN).Buat pertama kalinya Muda akan bertanding dalam pilihan raya selepas mencapai kata sepakat dengan DAP dan Amanah dari Pakatan Harapan (PH) walaupun gagal dalam perundingan dengan PKR yang tidak menggunakan logo gabungan itu pada PRN Johor.Muda meletakkan calon di kerusi Dewan Undangan Negeri (DUN) Tenang, Parit Raja, Puteri Wangsa, Larkin, Bukit Kepong, Bukit Permai dan Machap.Muda secara rasminya didaftarkan pada 29 Disember lalu oleh Syed Saddiq yang merupakan bekas ketua Pemuda Bersatu selepas digugurkan dari partinya dan tidak menyertai Pejuang yang dipimpin oleh Dr Mahathir Mohamad.Sejak penubuhannya, Muda memanfaatkan platform media sosial untuk menjadi wadah kempen dan propaganda dan kelihatan meriah ketika bencana banjir melanda beberapa negeri termasuk Lembah Klang akhir tahun lalu.Persoalan kini timbul mengenai keupayaan Muda menterjemah sokongan di media sosial kepada peti undi.Shafizan Mohamed dari Universiti Islam Antarabangsa Malaysia (UIAM) berkata, meskipun media sosial mempunyai kuasa dan impak, ia tidak semestinya boleh diterjemahkan kepada undi.“Media sosial menjadi ‘echo chamber’ yang mana hanya mereka yang bersetuju dengan pendirian Muda sahaja akan mengikuti platform parti itu,” kata pensyarah komunikasi itu kepada MalaysiaNow.Katanya, meskipun situasi itu terpakai kepada semua parti politik, cabaran Muda terletak kepada demografi penyokongnya yang agak kecil.Menurut Shafizan, tidak semua belia berminat dengan politik dan disebabkan itu, jumlah peratusan golongan belia yang mampu ditarik oleh Muda kekal menjadi persoalan.Katanya, di sebalik gembar-gembur mengenai kuasa media sosial, masih banyak faktor lain yang mempengaruhi sikap pengundi.“Ada pengundi yang sudah memilih sebelum pilihan raya lagi, dan ada yang hanya tentukan pilihan mereka pada hari mengundi.“Ia juga bergantung kepada isu-isu pada tempoh pilihan raya. Bolehkah parti seperti Muda menyediakan penyelesaian kepada isu-isu ini?“Jika tidak mampu menunjukkan keupayaan mereka, populariti di dalam talian tidak lagi penting,” katanya.Undi PH berkurangan kerana MudaMengulas mengenai kemasukan parti itu ke landskap politik negara, Oh Ei Sun dari Institut Hal Ehwal Antarabangsa Singapura berkata, Muda bergantung kepada dua kelompok pengundi.“Pertamanya, kelompok penyokong PH yang tidak keluar mengundi, contohnya di Melaka dan Sarawak. Satu lagi ialah kelompok Undi 18.“Antara kedua kelompok, mereka mempunyai potensi besar terhadap kelompok pertama,” katanya kepada MalaysiaNow.PRN Johor kali ini menyaksikan buat pertama kalinya Undi 18 dilaksanakan selepas mendapat kelulusan dua pertiga Parlimen pada 2019.Menurut Oh, golongan Undi 18 tidak akan menjadi pengundi Muda secara automatik kerana peratusan keluar mengundi golongan muda pada PRN kali ini masih tidak dapat dipastikan buat masa ini.“Mereka mungkin tidak terlalu minat dengan politik dan tidak akan keluar mengundi. Mereka juga tidak semestinya progresif, bahkan mewarisi pendidikan konservatif.“Jika mereka keluar, mereka akan undi Umno, Bersatu atau PAS,” katanya.Shafizan berkata, tidak semua pilihan raya mempunyai sentimen yang sekata.Bergantung kepada jenis pilihan raya yang diadakan, sentimen pengundi dan pengundi sasar akan berbeza.Isu rasuah dan kepimpinan mungkin boleh dibawa di peringkat pilihan raya umum, namun PRN menuntut calon bertanding untuk menumpukan isu-isu setempat.“Tidak semua parti politik, terutama yang baru, mempunyai keupayaan untuk turun padang dan memahami masalah rakyat.“Mereka mungkin mempunyai sokongan pada PRU kerana mereka boleh bergantung kepada sentimen populis, tetapi untuk PRN dan PRK, sukar untuk mereka memandangkan sokongan akar umbi mereka lemah,” katanya.DAP dan Amanah menyerahkan kerusi-kerusi yang terdahulu ditandingi Bersatu pada Pilihan Raya Umum ke-14 (PRU14) lalu.Bagaimanapun Muda akan bertembung PKR di Larkin apabila kedua-dua parti gagal mencapai kata sepakat.Oh berkata Muda berpeluang memenangi beberapa kerusi ditandinginya kerana terdapat pengundi Melayu yang mungkin tidak selesa dengan DAP dan Amanah sanggup mengundi mereka.Tidak popular di luar bandarSementara itu, penganalisis politik, Mazlan Ali dari Universiti Teknologi Malaysia berkata, undi kepada parti itu boleh diterjemahkan sekiranya pengundi luar pulang mengundi.“Muda tidak popular dengan pengundi di kawasan-kawasan luar bandar walaupun ada anak muda di kawasan berkenaan.“Populariti Syed Saddiq ialah dalam kalangan netizen. Sekiranya pengundi luar pulang, maka Muda akan dapat sokongan,” katanya kepada MalaysiaNow.Menurut Mazlan, Muda mampu menerima undi saluran anak muda, dengan syarat parti itu mesti bersekutu dengan PH.“Kalau bertanding solo, Muda akan kalah,” katanya.Shafizan berkata, impak media sosial hanya bersifat jangka masa pendek.Ia berguna untuk menggerakkan massa, namun bukan medium untuk mengekalkan sokongan.Justeru katanya, adalah berbahaya untuk parti politik bergantung sepenuhnya pada sosial media.“Ahli politik masih perlu membina modal sosial, yang mana mereka mempunyai hubungan dengan pengundi.“Jadi mereka perlukan akar umbi. Bagi Muda, dalam aspek ini mereka masih belum matang.”


Amalkan prinsip ‘tanggungjawab bersama’ bagi capai CPI lebih baik

Malaysia berada di kedudukan ke-61 dalam Indeks Persepsi Rasuah (CPI) 2022 yang dikeluarkan oleh Transparency International (TI) daripada keseluruhan 180 buah negara yang dinilai berbanding tangga ke-62 pada 2021.
Dalam kalangan negara Asean pula, CPI 2022 menyaksikan Malaysia berada di tempat kedua terbaik selepas Singapura yang merekodkan tangga kelima daripada 180 negara iaitu peralihan satu tangga dan dua skor berbanding pencapaian 2021.
Bagaimanapun, kedudukan skor Malaysia dalam CPI 2022 ini berganjak satu mata daripada 48 mata pada 2021 kepada 47 mata pada 2022.
Skor Malaysia mencatatkan peralihan sebanyak enam mata secara kumulatif sejak tiga tahun yang lalu bermula pada 2020 hingga kini.
Dalam tempoh tujuh tahun yang lalu, Malaysia mencatatkan skor tertinggi pada 2019 dengan 53 mata yang menempatkan Malaysia pada kedudukan terbaiknya setakat ini di tangga ke-51.
Berdasarkan kepada kenyataan Presiden TI-Malaysia, Muhammad Mohan  pada majlis pengumuman keputusan Indeks Persepsi Rasuah 2022 bertempat di Royal Selangor Club, Kuala Lumpur, terdapat dua faktor utama yang menyumbang kepada skor yang lemah ini.
Pertama adalah kurangnya kesungguhan dalam iltizam politik bagi memerangi rasuah berdasarkan kepada pelaksanaan Pelan Anti Rasuah Nasional 2019-2023 (NACP) yang perlahan.
Kegagalan tata kelola berulang kali biarpun pendedahan berterusan dibuat oleh Ketua Audit Negara, kurangnya tindakan ke atas penjawat awam yang menyalahgunakan jawatan.
Selain itu, pelancaran pakej rangsangan Covid-19 tanpa melalui proses perbahasan dan penelitian di Parlimen, isu lebihan kos dalam perolehan berskala mega serta isu pelantikan ketua syarikat berkaitan kerajaan (GLC) atau syarikat pelaburan berkaitan kerajaan(GLIC) yang kurang berkelayakan.
Faktor utama kedua pula melibatkan kelewatan reformasi institusi sebagaimana terlihat dalam aspek pembangunan Rang Undang-undang (RUU) Pembiayaan Politik,  RUU Perolehan Kerajaan, pindaan kepada Akta Perlindungan Pemberi Maklumat 2010, RUU Suruhanjaya Bebas Aduan dan Salah Laku Polis (IPCMC) serta kurangnya kemahuan politik untuk memperkasakan Suruhanjaya Pencegahan Rasuah Malaysia (SPRM) sebagai institusi anti rasuah yang bebas dan berkesan.
TI-Malaysia juga menyentuh tentang kekurangan ketelusan maklumat dalam hal kepentingan awam seperti projek Kapal Tempur Pesisir (LCS) berjumlah RM9 bilion oleh Kementerian Pertahanan, serta persepsi seolah-olah tiada tindakan undang-undang terhadap penjawat awam yang menyalahgunakan kuasa.
SPRM menerima pandangan-pandangan tersebut dengan minda terbuka yang menyentuh aspek pentadbiran awam, pemerkasaan undang-undang tata kelola dan pemerkasaan serta kebebasan suruhanjaya itu dari segi kewangan, keanggotaan dan mandat.
Akan tetapi, SPRM ingin menekankan bahawa sepanjang tahun 2022, tindakan diambil terhadap kes-kes besar yang berkepentingan awam seperti kes LCS.
Disebabkan siasatan masih dijalankan yang melibatkan negara asing, maklumat siasatan tidak boleh didedahkan kerana ia akan menjejaskan siasatan.
Kekurangan ketelusan maklumat ini mungkin menimbulkan persepsi negatif terhadap siasatan SPRM dan komitmen kerajaan seolah-olah tiada tindakan dijalankan.
Ulasan TI-Malaysia juga tidak mengambil kira kes-kes berprofil tinggi dan berkepentingan awam yang berjaya disiasat dan diambil tindakan undang-undang, termasuk yang membabitkan penjawat awam.
Antaranya ialah kejayaan kes SRC International yang membawa kepada hukuman penjara bekas perdana menteri Najib Razak dan kes pembekalan solar elektrik kepada sekolah di pedalaman Sarawak yang berjaya mensabitkan Rosmah Mansor pada 2022.
Pada tahun yang sama, Op Power, iaitu operasi yang melumpuhkan sindiket mencuri elektrik untuk pelombongan mata wang Bitcoin berjaya dijalankan dengan kerjasama Tenaga Nasional Berhad (TNB), Op Mitra 2.0 yang membabitkan penyelewengan berjuta-juta dana Unit Transformasi Masyarakat India Malaysia (Mitra) serta Op Hire berkaitan penyelewengan dana Penjana Kerjaya di bawah kelolaan Pertubuhan Keselamatan Sosial (Perkeso) juga berjaya memberkas suspek terlibat.
Sehubungan itu, tahun ini menyaksikan berpuluh-puluh pertuduhan dilakukan terhadap mereka yang disyaki terlibat menyeleweng dana Penjana yang diperuntukkan untuk menjana ekonomi sewaktu pandemik Covid-19 itu.
Selain itu, saranan penambahbaikan ini sebahagiannya melibatkan inisiatif NACP yang sedang diterajui dan dilaksanakan oleh pelbagai kementerian, jabatan dan agensi kerajaan dengan proses libat urus berterusan membabitkan pelbagai pemegang taruh dalaman serta luaran.
SPRM berpandangan NACP perlu diberi ruang untuk dinilai semula supaya dapat memberi penekanan kepada inisiatif berimpak tinggi yang boleh membawa perubahan ketara dan pantas kepada tahap tata kelola, ketelusan, integriti dan kebertanggungjawaban yang boleh menyokong dengan jitu usaha berterusan memerangi rasuah serta salah guna kuasa.
Secara tidak langsung, ini menyokong komitmen kerajaan dalam mendepani isu-isu rakyat khususnya usaha memulihkan, menstabilkan dan memperkasakan ekonomi negara.
Dalam Rancangan Malaysia Ke-12 (RMK-12), kerajaan turut menerima CPI sebagai asas pengukuran tata kelola baik sesebuah negara dan menetapkan sasaran penambahbaikan kedudukan Malaysia dalam CPI 2025.
Jika sasaran ini dijadikan indeks prestasi utama (KPI) di semua peringkat kementerian, jabatan dan agensi secara `tanggungjawab bersama’, saya percaya Malaysia boleh mencapai kedudukan CPI yang jauh lebih baik.
Untuk tujuan ini, kerajaan turut berusaha membangunkan indeks tata kelola nasional seperti Malaysian Governans Indeks (MGI) yang bersifat "berasaskan bukti dan hasil" bagi mengukur tata kelola negara.
Selain itu, SPRM juga sedang mengusahakan suatu kajian komprehensif nasional antirasuah (Malaysian Corruption Survey atau MaCoS) berdasarkan kajian Pejabat Pertubuhan Bangsa-bangsa Bersatu mengenai dadah dan jenayah (UNODC) yang menekankan pengukuran pengalaman rasuah berbanding persepsi dengan memanfaatkan data primer dan data pentadbiran.
Kajian berdasarkan pengalaman dan bukti mampu melengkapi kajian indeks CPI yang berasaskan persepsi agar memberikan gambaran yang lebih jelas, jitu dan menyeluruh tentang tahap dan faktor rasuah di Malaysia.
Mohd Hafaz Nazar adalah pengarah Dasar, Perancangan dan Penyelidikan Suruhanjaya Pencegahan Rasuah Malaysia.
* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


2 bulan tiada kerja, pekerja migran buntu teruskan kehidupan

Sejak tujuh tahun lalu, Mamun akan bangun pukul 8.00 pagi setiap hari dan bersiap untuk berjalan kaki ke tempat kerjanya di Kuala Lumpur.Dia bekerja di sebuah premis cuci kereta selama 10 jam setiap hari kecuali hari cutinya pada Rabu sebelum pulang ke rumah sewanya.Namun rutin harian warga Bangladesh itu terganggu sejak dua bulan lalu apabila premis cuci keretanya terpaksa menutup operasi akibat perintah kawalan pergerakan (PKP) 3.0.Dengan penutupan operasi, Mamun dan tiga lagi rakan sekerjanya tidak mempunyai sebarang pendapatan untuk meneruskan kehidupan.Sejak itu, kehidupan mereka dari hari ke hari semakin sukar.“Kami sudah dua bulan tidak membayar sewa rumah, bil elektrik dan bil air kerana tiada gaji,” katanya ketika ditemui MalaysiaNow.Lawatan MalaysiaNow ke unit rumah mereka di sebuah kawasan rumah kedai mendapati keadaan rumah yang agak daif dengan hanya dilengkapi kelengkapan asas.Lelaki berusia 35 tahun itu berkata, mereka hanya banyak menghabiskan masa duduk di rumah tanpa berbuat apa-apa.Selain itu, terdapat juga kerisauan akan ditahan polis sekiranya berada di luar rumah.Pekerja asing dari Bangladesh menghabiskan waktu di rumah dengan berbual bagi menghilangkan kebosanan. Sepanjang perintah kawalan pergerakan 3.0, pusat cucian kenderaan tidak dibenarkan beroperasi menyebabkan mereka hilang pekerjaan dan tiada pendapatan.Mereka antara ribuan pekerja migran yang gusar akan ditahan meskipun mempunyai dokumen, selepas kementerian dalam negeri bulan lepas menekankan pendekatan menahan pendatang asing tanpa izin.Mamun sudah 13 tahun bekerja di Malaysia.Sebelum ini, dia bekerja di sebuah kilang elektronik di Pulau Pinang.Dia dan rakannya memaklumkan mereka tidak tahu-menahu mengenai bantuan daripada pihak-pihak yang bermurah hati terhadap sesiapa yang terkesan akibat pandemik Covid-19.“Bos ada bertanya mengenai keadaan kami dan pernah memberi sedikit wang kepada kami. Namun, kami faham keadaannya yang tidak mampu membayar gaji kami kerana penutupan kedai cuci kereta,” katanya.Mereka tinggal dengan dua lagi rakan yang bekerja di sebuah syarikat tempatan, menjadikan jumlah penghuni seramai enam orang.Sewa rumah sebanyak RM900 sebulan itu dikongsi antara mereka.Rakan mereka itu juga antara yang diminta bercuti tanpa gaji.Dengan kesemua enam orang tidak mempunyai sebarang pendapatan, tiada aktiviti lain yang mampu dibuat mereka sebagai ganti kehilangan sumber pendapatan.Seorang lagi penghuni rumah yang juga rakan sekerja Mamun, Mohamad berkata, dia juga menghadapi situasi sama.Liton Fakir (kiri) bersama rakan serumahnya bersiap sedia untuk makan tengah hari dengan menu telur dadar dan nasi sepanjang tempoh PKP 3.0.Menurut Mohamad, mereka mencatu makanan untuk mengelakkan kelaparan di kemudian hari.“Kalau dulu, kami makan macam biasa tapi sekarang kami makan sehari sekali. Lebih kurang pukul 3.00 petang baru kami makan untuk mengelakkan rasa lapar di malam hari jika kami makan pada waktu makan tengah hari.“Menu harian kami nasi, sayur dan kadang-kadang ada telur,” katanya kepada MalaysiaNow.Setelah empat tahun bekerja dan menghantar wang ke kampung dia mungkin terpaksa meminta bantuan dari kampungnya.“Saya akan tunggu pada hujung bulan ini untuk lihat sekiranya PKP masih diteruskan. Sekiranya masih tiada perubahan, saya terpaksa minta bantuan daripada ibu bapa saya di kampung,” katanya.Mereka berharap agar kerajaan membuka semula sektor ekonomi bagi mereka meneruskan kehidupan seperti biasa.Ditanya mengenai kesungguhan mereka untuk kembali bekerja, Mamun berharap agar dapat menerima dos vaksin segera.“Sudah tentu kami juga mahu vaksin Cocid-19. Kami mempunyai dokumen dan sudah memohon dan berharap agar giliran kami tiba untuk kembali bekerja,” katanya.Dia memberitahu, ada juga rakannya yang tidak mempunyai dokumentasi namun berharap untuk menerima vaksin.Katanya, rakan-rakannya yang tidak berdokumentasi itu mempunyai kegusaran sekiranya akan ditangkap dan dihantar pulang ketika keluar mengambil vaksin.Baru-baru ini kerajaan mengumumkan membenarkan suntikan vaksin secara “walk-in” mulai 1 Ogos di mana-mana pusat pemberian vaksin bagi mereka yang tidak mempunyai tarikh janji temu atau mereka yang tiada dokumentasi.Ketika hari silih berganti, Mamun dan rakan-rakannya masih berharap agar keadaan bertambah lebih baik untuk mereka meneruskan kehidupan.Notis yang diterima untuk membayar sewa pada bulan depan atau berdepan risiko diusir keluar hanya akan menambah beban mereka.


Selangor atau Negeri Sembilan untuk Khairy?

Penganalisis politik berbeza pandangan mengenai negeri yang wajar ditumpukan oleh Khairy Jamaluddin selepas dipecat daripada Umno.
Ini selepas beliau dilaporkan mahu menjadikan Selangor sebagai tapak politik barunya, serta memberi bayangan akan bertanding dalam Pilihan Raya Negeri (PRN) akan datang.
Penganalisis politik dari Universiti Kebangsaan Malaysia Kartini Aboo Talib berkata, Khairy wajar kembali ke Negeri Sembilan untuk menebus semula karier politiknya.
"Lebih baik sekiranya beliau berlawan dengan Tok Mat (Mohamad Hasan) untuk merebut kerusi Rantau dan menjadi menteri besar Negeri Sembilan,” katanya kepada MalaysiaNow.
"Agenda di sebalik Sungai Buloh sepatutnya dijadikan pengajaran. Jangan pisang berbuah dua kali di Selangor ini.”
Kartini merujuk kepada kerusi Rantau yang disandang oleh Mohamad yang kini merupakan menteri pertahanan.
Katanya Khairy lebih dikenali sebagai seorang yang berkaliber dan berdedikasi dalam kalangan pengundi.
Khairy yang juga bekas menteri kesihatan itu berpindah daripada kawasannya di Rembau, Negeri Sembilan setelah tiga penggal berkhidmat, bagi memberi laluan kepada Mohamad yang juga timbalan presiden Umno.
Beliau bertanding di kerusi Buloh, Selangor pada Pilihan Raya Umum ke-15 (PRU15), menentang wakil PKR, Ramanan Ramakrishnan yang berjaya menewaskan Khairy, meskipun dengan majoriti yang merudum.
Khairy dan bekas pengerusi Umno Selangor, Noh Omar dipecat daripada parti baru-baru ini oleh Majlis Kerja Tertinggi (MKT) yang didominasi kumpulan presiden, Ahmad Zahid Hamidi.
Ia disebabkan ucapannya dalam kempen PRU15 bahawa Umno sudah sesat dan perlu direformasi.
Bekas ketua Pemuda Umno itu turut menyatakan hasratnya untuk memimpin parti itu dan negara sebagai perdana menteri.
Sementara itu, penganalisis politik dari Singapore Institute Of International Affairs, Oh Ei Sun berkata, Khairy mempunyai kelebihan di kedua-dua negeri, dengan keberadaan yang lama di Negeri Sembilan dan pengundi bandar di Selangor.
"Beliau dijangka memanfaatkan karisma peribadinya dalam kalangan pengundi, dan berharap PKR membuka pintu kepadanya untuk mengetuai perlawanan menentang gelombang Melayu di Selangor.
"Katanya, Khairy lebih mempunyai karisma untuk mengambil hati pengundi di Selangor berbanding penyandang menteri besar, Amirudin Shari atau Tengku Zafrul Aziz yang mungkin akan diturunkan oleh Barisan Nasional (BN).
Sekali pun Khairy berjaya menang dan tercalon untuk menjadi menteri besar, beliau tetap memerlukan perkenan Sultan Selangor, Sultan Sharafuddin Idris Shah untuk disahkan menjawat jawatan itu.
Bagi Kartini, pengundi Selangor sudah pun selesa dengan Amirudin dan ini menyukarkan Khairy untuk berada di Selangor.
Khairy dalam beberapa wawancara sebelum dipecat mengakui menerima pelawaan daripada PAS dan Perikatan Nasional (PN), namun menolak tawaran itu.
PKR juga mengumumkan akan membincangkan kemasukan beliau atau pemimpin Umno lain yang berminat.
Menurut Khairy, beliau ingin menyertai parti yang sehaluan dengannya dari segi ideologi dan visi untuk negara.
Oh pula tidak pasti kesesuaian ideologi Khairy dengan PN.
Katanya, pengundi bandar akan meninggalkan beliau jika menyertai PN.
"Sukar untuk beliau menerima sokongan pengundi yang lebih konservatif melainkan beliau sendiri menjadi lebih konservatif juga."


Perbicaraan bermula, pendakwaan mahu buktikan kesalahan Syed Saddiq ‘berniat jahat’

Pihak pendakwaan dalam kes Syed Saddiq Syed Abdul Rahman yang berdepan empat pertuduhan berkaitan pecah amanah dan pengubahan wang haram akan membuktikan kesemua kesalahan yang didakwa dilakukan ahli Parlimen Muar itu adalah berniat jahat dan tidak jujur.Timbalan pendakwa raya Wan Shaharuddin Wan Ladin yang mengetuai pasukan pendakwaan berkata pihaknya akan bergantung kepada kombinasi keterangan terus, ikut keadaan dan dokumen dalam membuktikan kes terhadap tertuduh.“Keterangan di bawah Seksyen 6, 7, 8 dan 9 Akta Keterangan 1950 langsung tidak memihak kepada tertuduh.“Kami juga tidak akan menggunakan anggapan di bawah Seksyen 409A Kanun Keseksaan dalam membuktikan kes kami ke atas tertuduh kelak,” katanya semasa membaca pernyataan pembukaan pendakwaan pada hari pertama perbicaraan di hadapan hakim Mahkamah Tinggi Azhar Abdul Hamid.Syed Saddiq, 29, yang memakai kemeja batik biru tiba di Kompleks Mahkamah Kuala Lumpur kira-kira 9 pagi.Selepas pernyataan pembukaan dibacakan, pendakwaan memanggil saksi pertamanya iaitu pegawai penyiasat Suruhanjaya Pencegahan Rasuah Malaysia (SPRM) Mohd Taufik Awaluddin, 30, untuk memberi keterangan.Syed Saddiq diwakili peguam Gobind Singh Deo, S Ambiga, Haijan Omar dan Lim Wei Jeit.Terdahulu, Wan Shaharuddin memberitahu mahkamah bahawa pihaknya telah memfailkan dua pertuduhan pindaan berkaitan pecah amanah dengan mengeluarkan perkataan “curang” dan menukarkannya kepada “tidak jujur”.Dua pertuduhan tersebut kemudian dibacakan semula kepada Syed Saddiq dan beliau mengaku tidak bersalah dan memohon untuk dibicarakan.Mengikut pertuduhan pertama, Syed Saddiq didakwa bersubahat dengan Rafiq Hakim Razali iaitu penolong bendahari Armada, Bersatu yang diamanahkan dengan dana berjumlah RM1 juta, telah melakukan pecah amanah dengan menyalahgunakan dana itu.Perbuatan itu didakwa dilakukan di CIMB Bank Berhad, Menara CIMB KL Sentral, Jalan Sentral 2 pada 6 Mac 2020 mengikut Seksyen 406 Kanun Keseksaan yang membawa hukuman maksimum penjara 10 tahun dengan sebatan serta boleh dikenakan denda, jika sabit kesalahan.Bagi pertuduhan kedua, tertuduh didakwa menyalahgunakan harta untuk diri sendiri iaitu wang RM120,000 daripada akaun Maybank Islamic Berhad milik Armada Bumi Bersatu Enterprise dengan menyebabkan Rafiq melupuskan wang tersebut.Syed Saddiq didakwa melakukan perbuatan itu di Malayan Banking Berhad, Jalan Pandan 3/6A, Taman Pandan Jaya di sini antara 8 hingga 21 April 2018 mengikut Seksyen 403 Kanun Keseksaan yang membawa hukuman penjara minimum enam bulan dan maksimum lima tahun dengan sebatan dan boleh dikenakan denda, jika sabit kesalahan.Beliau juga berdepan dua pertuduhan melibatkan diri dalam aktiviti pengubahan wang haram iaitu memindahkan wang masing-masing RM50,000 dalam akaun Maybank Islamic Berhad miliknya ke akaun Amanah Saham Bumiputera miliknya, yang merupakan hasil daripada aktiviti haram.Syed Saddiq dituduh melakukan perbuatan itu di sebuah bank di Jalan Persisiran Perling, Taman Perling, Johor Bahru pada 16 dan 19 Jun 2018.Pertuduhan dikemukakan mengikut Seksyen 4(1)(b) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 dan boleh dihukum di bawah Seksyen 4(1) akta sama.Jika sabit kesalahan, Syed Saddiq berdepan hukuman maksimum penjara 15 tahun dan denda lima kali ganda jumlah atau hasil aktiviti haram.


PN muktamad pembahagian 245 kerusi DUN menjelang pilihan raya di 6 negeri

Perikatan Nasional (PN) memuktamadkan pembahagian kerusi dalam kalangan tiga parti komponennya pada pilihan raya akan datang di enam negeri, dengan PAS akan bertanding menggunakan logo sendiri di kubu kuatnya di Kelantan dan Terengganu.
Gabungan itu dalam satu kenyataan, berkata ia akan bertanding di semua 245 kerusi Dewan Undangan Negeri (DUN) di semua enam negeri.
PAS akan bertanding di 126 kerusi, Bersatu di 83 kerusi dan Gerakan di 36 kerusi.
Daripada jumlah itu, sejumlah 150 kerusi akan menyaksikan PN berusaha untuk merampas kerusi yang disandang wakil rakyat dari Pakatan Harapan (PH) dan Barisan Nasional.
PAS kini memerintah Kedah, Kelantan dan Terengganu, di mana sejumlah 113 kerusi DUN akan dipertandingkan.
Baki 132 kerusi terletak di Pulau Pinang, Selangor dan Negeri Sembilan, yang berada di bawah penguasaan PH.
Pengerusi PN Muhyiddin Yassin berkata beliau yakin dengan peratusan keluar mengundi yang besar kali ini.
“Saya rasa rakyat sudah letih dan marah dengan apa yang berlaku di negara ini,” katanya pada sidang media bersama pemimpin komponen PN, Abdul Hadi Awang dari PAS dan Dominic Lau dari Gerakan.
“Mereka sangat memerlukan bantuan, kerana kerajaan campuran tidak mendengar atau bertindak untuk mereka yang terjejas teruk.
“Peratusan keluar mengundi, saya jangkakan ramai yang sudah cukup bersedia untuk keluar mengundi. Mereka boleh menggunakan ini sebagai referendum tentang perasaan mereka mengenai kerajaan di peringkat Persekutuan.
“Kami berharap, sudah tentu, peratusan keluar mengundi akan lebih besar dan lebih baik berbanding Pilihan Raya Umum ke-15.”


Ketawa pelawak Sepanyol, dan ‘memes’ sambut berita perbincangan PKR-Umno

Ketawa Juan Joya Borja, seorang pelawak Sepanyol ketika berbicara pada tahun 2007 yang sering diambil aktivis di seluruh dunia bagi video satira mereka, muncul sekali lagi di Malaysia, kali ini dalam bentuk video lucu mengenai Presiden PKR Anwar Ibrahim.Hampir sejam selepas ahli politik veteran itu selesai mengadakan sidang medianya di Petaling Jaya semalam, klip berdurasi 16 saat mula tular di media sosial sebagai menyindir presiden PKR itu.Video itu merakamkan kenyataan Anwar, di mana beliau mendakwa mempunyai “jumlah yang cukup” untuk membentuk kerajaan dan diakhiri dengan klip ketawa Juan.Sarikata berbahasa Melayu turut diletakkan: “Kata ada nombor ‘strong, convincing dan formidable numbers’. Sekarang jadi ‘adequate’ numbers'” dijalankan menerusi rakaman ketawa Juan.Video tersebut merupakan salah satu daripada beberapa video yang dikongsi dalam talian, mengingatkan orang ramai pada video serupa enam bulan lalu selepas pengumuman mengejutkan Anwar beliau memiliki majoriti untuk menjatuhkan Perdana Menteri Muhyiddin Yassin.Kenyataan Anwar pada September lalu mengatakan beliau mempunyai sokongan “strong, convincing and formidable” atau “kukuh dan meyakinkan” di Parlimen, kemudian menjadi bahan ketawa oleh pengkritiknya melalui video dan grafik.Semalam, seorang pemberita bertanya kepada Anwar apakah beliau masih memiliki nombor cukup untuk mendapat majoriti, dan kemudian dijawab pemimpin PKR itu beliau kini hanya memiliki “adequate numbers” atau “sokongan yang agak mencukupi”.Antara sebab Anwar mengadakan sidang media semalam adalah untuk mengumumkan jaminan ahli-ahli Parlimen PKR yang ditemui beliau berhubung komitmen mereka bersama parti itu, susulan beberapa siri pembelotan yang menyaksikan tiga ahli Parlimen PKR keluar parti.Beliau turut menjelaskan pengakuannya wujud rundingan awal dan kemungkinan bekerjasama dengan Umno berdasarkan beberapa prinsip.Bahkan sebelum sidang media semalam pun, pengguna media sosial dan kumpulan borak politik WhatsApp sudah dipenuhi dengan jenaka terhadap rundingan antara Pakatan Harapan (PH) dan Umno.Satu video menunjukkan Setiausaha Agung DAP Lim Guan Eng menyanyikan lagu parti Umno “Bersatu, Bersetia, Berkhidmat”, sementara satu lagi gambar menyatukan simbol keris Umno, mata PKR dan tanda roket DAP.Bagi pengkritik sosial, Hishamuddin Rais, trend humor digital oleh rakyat Malaysia akan menjadi ciri khas kempen pilihan raya akan datang.Beliau juga berkata ia akan berfungsi sebagai alat propaganda yang lebih berkesan.“Kempen Pilihan Raya Umum ke-15 yang akan datang ini akan tertumpu kepada generasi internet,” kata Hishamuddin, bekas pemimpin pelajar yang pernah menjalani kehidupan buangan di luar negara, kepada MalaysiaNow.“Digital humor akan muncul, humor baru akan berkembang dari internet.”Bagaimanapun, Hishamuddin, yang juga menulis blog mengenai ahli politik yang tidak digemari beliau menambah, peraturan asas humor masih sama.“Humor akan berfungsi jika watak yang diketengahkan dikenali oleh semua orang.“Dan humor berfungsi dengan sangat baik jika yang ditujukannya adalah penguasa atau orang yang berkuasa.”Hishamuddin juga membuat kesimpulan mengenai humor di media digital, mengatakan ia lebih berkesan daripada ceramah tradisional.“Dari segi propaganda, humor jauh lebih hebat dan meyakinkan,” katanya.


PAS akan bertanding PRN Melaka guna logo PN

PAS bakal bertanding dalam Pilihan Raya Negeri (PRN) Melaka menggunakan logo Perikatan Nasional (PN), memberikan tamparan kepada Umno yang tidak mahu bertembung dengan parti Islam itu pada pilihan raya yang bakal diadakan 20 November depan.Keputusan tersebut diambil hari ini susulan mesyuarat Jawatankuasa Kerja PAS Pusat, sehari selepas Majlis Syura Ulama mengesyorkan supaya pertandingan dua penjuru menentang Pakatan Harapan.“Ketetapan ini mengambil kira panduan yang diberikan oleh Majlis Syura Ulama PAS yang bersidang pada 31 Oktober 2021, selaras dengan peruntukan Fasal 84 Perlembagaan PAS,” kata Presiden PAS Abdul Hadi Awang dalam satu kenyataan malam ini.Semalam, Majlis Syura Ulama PAS yang terdiri daripada ulama kanan parti itu berkata pertandingan dua penjuru dalam PRN Melaka adalah bagi menafikan kemenangan PH.Keputusan untuk bertanding di bawah PN dilihat satu lagi komitmen PAS dengan gabungan yang dipimpin Muhyiddin Yassin, bekas perdana menteri dan juga presiden Bersatu yang digulingkan daripada tampuk pentadbiran pada Ogos lalu susulan pembelotan yang dirancang beberapa pemimpin tertinggi Umno.PAS merupakan parti komponen gabungan PN, namun ia juga turut memeterai piagam kerjasama dengan Umno ketika kedua-dua parti tersebut menjadi pembangkang sewaktu pentabiran PH di Putrajaya.Keputusan hari ini juga timbul selepas empat hari kepimpinan Umno berkata parti itu akan bekerjasama dengan PAS dalam PRN Melaka, namun memutuskan untuk bertembung dengan calon-calon dari Bersatu.Selain itu, Umno berkata kerjasama dengan PAS akan dilakukan dengan syarat parti Islam itu menggunakan logo sendiri dalam PRN Melaka.


Kakitangan bank dikenakan tekanan untuk segerakan transaksi, kata saksi bicara Najib

Bekas pegawai bank Singapura memberitahu Mahkamah Tinggi Kuala Lumpur semalam bahawa kakitangan Bank BSI telah menerima tekanan daripada 1Malaysia Development Berhad Global Investment Limited (1MDBGIL) untuk mempercepatkan proses pelaburan AS$2.72 bilion ke dalam akaun syarikat yang disasarkan.
Bekas Ketua Perkhidmatan Pengurusan Dana Bank BSI Kevin Michael Swampillai, 59, berkata wang dalam 1MDBGIL dan akaun pelanggan berkaitan 1MDB tidak berada dalam akaun syarikat terlalu lama kerana sentiasa ada gesaan yang ditunjukkan oleh syarikat untuk melabur wang itu dalam dana fidusiari secepat mungkin.
Kevin berkata disebabkan itu, kakitangan Bank BSI yang terlibat dalam dana itu sering kali diingatkan mereka mengendalikan urus niaga sensitif  dan terikat masa yang melibatkan dana kekayaan negara milik Kerajaan Malaysia dan sikap berpuas hati tidak akan diterima oleh 1MDBGIL.
Katanya beliau tidak terkejut apabila mengetahui sejumlah besar urus niaga dana fidusiari berlaku dalam masa sehari 1MDBGIL menerima AS$2.721 bilion dalam akaunnya di Bank BSI.
“Ketidakselesaan saya dengan urus niaga ini adalah dari hari pertama. Ia tidak khusus kepada 1MDBGIL tetapi lebih kepada semua transaksi yang melibatkan syarikat berkaitan 1MDB. Transaksi berkenaan sekurang-kurangnya dilihat meragukan,” katanya.
Kevin berkata demikian semasa pemeriksaan balas oleh peguam Najib Razak, Muhammad Shafee Abdullah pada perbicaraan Najib melibatkan penyelewengan RM2.3 bilion daripada dana 1MDB.
Saksi pendakwaan ke-44 itu berkata beliau memahami tekanan untuk mempercepatkan proses aliran wang datang daripada ahli perniagaan dalam buruan Low Taek Jho atau Jho Low, yang kemudiannya menyerahkan kepada seorang lagi Pengurus Perhubungan Bank BSI Yak Yew Chee, yang menguruskan akaun 1MDBGIL.
Muhammad Shafee: Apabila tekanan itu dilaksanakan, satu lagi elemen bendera merah telah dinaikkan. Adakah betul pegawai Bank BSI sentiasa diingatkan bahawa mereka berurusan dengan dana Kerajaan Malaysia?
Kevin: Itu benar.
Peguam kanan itu kemudian bertanya kepada Kevin sama ada beliau mengetahui penglibatan Jho Low dalam 1MDBGIL, yang saksi itu menjawab secara afirmatif.
“Beliau diletakkan sebagai pemboleh dan penasihat (bagi 1MDBGIL). Saya tahu ia tidak jelas tetapi itulah yang disampaikan,” katanya.
Perbicaraan di hadapan Hakim Collin Lawrence Sequerah bersambung 8 Mei.
Najib, 70, Najib, 70, berdepan empat pertuduhan menggunakan kedudukan untuk memperoleh suapan berjumlah RM2.3 bilion daripada dana 1MDB dan 21 pertuduhan pengubahan wang haram membabitkan amaun sama.


Covid-19 catat 279 kes baru, tiada kematian

279 kes baru Covid-19 direkodkan semalam menjadikan jumlah keseluruhan sebanyak 5,044,718 kes.
Sebanyak 236 pesakit turut dilaporkan sembuh, menjadikan jumlah keseluruhan kes sembuh sebanyak 4,998,455.
Ketika ini, 9,296 kes aktif direkodkan di mana 8,964 atau 96.4% daripadanya menjalani kuarantin kendiri.
Tiada pesakit ditempatkan ke pusat kuarantin sementara 327 (3.5%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak lima kes dan satu daripadanya memerlukan bantuan alat pernafasan.
Tiada kematian dicatatkan menjadikan keseluruhan korban akibat wabak itu kekal sebanyak 36,967 orang.


Perjanjian Malaysia baru tidak patut disebut langsung, kata premier Sarawak

Cadangan Timbalan Pengerusi Barisan Nasional (BN) Mohamad Hasan supaya perjanjian Malaysia baru diusulkan tidak sepatutnya disebut langsung, kata Premier Sarawak Abang Johari Openg semalam.
Beliau berkata Perjanjian Malaysia 1963 (MA63) yang dipersetujui pemimpin awal negara adalah perkara dasar bagi penubuhan sesebuah negara.
“Apa yang disebut oleh Tok Mat (Mohamad) sepatutnya tidak patut disebut. Apa yang kita kehendaki adalah pelaksanaan syarat-syarat yang termaktub dalam Perjanjian Malaysia 1963 dan hasil daripada (Laporan) IGC (Jawatankuasa Antara Kerajaan),” katanya kepada pemberita selepas Majlis Penyerahan Daging Korban sempena Aidiladha di Gedong, kira-kira 90 kilometer dari Kuching.
Abang Johari berkata kebanyakan syarat dalam MA63 telah terhakis dan rundingan sedang dilaksana antara kerajaan persekutuan, Sabah serta Sarawak untuk mengembalikannya.
“Tidak payah kita membuat perjanjian baru. Kalau perjanjian baru, bermakna anda mentaksahkan perjanjian lama. Kalau anda mentaksahkan perjanjian lama maka pembentukan Malaysia akan dipertikai,” katanya.
Mohamad ketika berucap di Konvensyen BN Sabah pada 2 Julai lepas menyuarakan cadangan supaya BN Sabah mengusulkan perjanjian Malaysia yang baru sebagai jalan ke hadapan yang lebih konkrit ke arah merealisasikan hak dan tuntutan negeri itu dalam MA63.
Abang Johari juga berkata rundingan dengan kerajaan persekutuan ketika ini yang menyentuh MA63 turut melibatkan pemberian khas kepada Sarawak seperti yang termaktub di bawah Perkara 112D Perlembagaan Persekutuan.
Beliau berkata Sarawak mahukan pemberian khas ini diagih berdasarkan satu formula kadar peratusan terbaik daripada pendapatan yang diperoleh dari negeri ini untuk dikembalikan kepada Sarawak.
Abang Johari berkata rundingan bagi seorang wakil kerajaan Sarawak dalam Lembaga Hasil Dalam Negeri (LHDN) seperti diperuntuk dalam Laporan IGC juga menampakkan perkembangan baik berdasarkan maklum balas terbaharu yang diterimanya.
“Sekarang mereka (LHDN) sudah meminta nama untuk mewakili Sarawak. Bermakna kita akan tahu berapa pendapatan kita. Kita boleh tahu berapa amaun yang tepat yang anda (Kerajaan Persekutuan) boleh berikan kepada kami,” katanya.
Pada masa sama, beliau berkata Sarawak tidak berniat untuk memberi tekanan kepada Kerajaan Persekutuan dan mahu rundingan mengenai MA63 menghasilkan situasi menang-menang bagi semua pihak.
“Kalau keadaan kewangan kerajaan persekutuan tidak begitu baik, kita pun tidak boleh juga memberi tekanan kepada mereka. Tapi berdasarkan formula (yang dicadangkan oleh Sarawak), senanglah (untuk mencapai persetujuan),” katanya.


Hari ini saya terlihat satu video Amirudin Shaari “menganjing” Mohamed Azmin Ali merujuk kepada kemenangan dia di Parlimen Gombak dan juga merujuk kepada angka pelaburan masuk ke Selangor selepas Azmin sudah tidak menjadi menteri besar Selangor.
Saya tidak mahu mengulas bab kemenangan pada Pilihan Raya Umum ke-15 (PRU15), anda sudah menang, maka raikanlah selagi boleh. Itu lumrah dalam politik dan pilihan raya.
Namun bila anda bercakap soal pelaburan, mungkin anda lupa, ketika Azmin menjawat jawatan menteri kanan perdagangan antarabangsa dan industri, pelaburan masuk ke dalam negara mencatatkan rekod tertinggi dalam sejarah dengan pelaburan berjumlah RM306.5 bilion pada 2021.
Angka ini jauh lebih tinggi daripada tahun sebelumnya dan selepasnya. Tidak keterlaluan jika saya katakan, ini meletakkan Azmin sebagai antara menteri Miti terbaik.
Pelaburan yang dibawa masuk ini, terdiri daripada sektor pembuatan yang mencatatkan RM195.1 bilion (kenaikan 113.7%), sektor perkhidmatan RM94.1 bilion (kenaikan 34.4%) dan sektor utama RM17.3% (kenaikan 183.6%).
Selain itu Azmin juga berjaya membawa masuk pelaburan ketika negara dilanda Covid-19 pada 2020 dengan pelaburan berjumlah RM164 bilion yang menghasilkan 114,673 peluang pekerjaan. Tatkala seluruh dunia terhenti akibat Covid-19, negara terus dipacu ekonominya.
Lebih membanggakan, Malaysia diiktiraf sebagai negara teratas di Asia Tenggara yang pesat membangun untuk Pelaburan Asing, “Global Opportunity Index” oleh Bloomberg 2022.
Malaysia juga diiktiraf di tempat ketiga ekonomi berpendapatan sederhana tinggi paling inovatif di dunia dalam Global Innovation Index 2021, WIPO dan tempat kedua negara paling berdaya saing di Asean serta tempat ke-25 di dunia oleh World Competitiveness Yearbook 2021, IMD.
Banyak lagi kalau hendak saya senaraikan, namun cukuplah setakat ini dulu.
Sekarang mengenai pelaburan Selangor sebanyak RM18 bilion pada 2018. Ya benar memang angkanya tinggi. Bukan sahaja 2018, pelaburan yang tinggi juga masuk pada 2019 dan 2020.
Namun perlu difahami, pelaburan yang masuk ini merupakan hasil secara langsung dan tidak langsung daripada program galakkan pelaburan oleh kerajaan pusat.
Lembaga Pembangunan Pelaburan Malaysia (Mida) sebuah agensi di bawah Kementerian Perdagangan Antarabangsa dan Industri (Miti) melalui Project Acceleration and Coordination Unit (Pacu) memainkan peranan bagi mempercepatkan pelaksanaan setiap pelaburan.
Pemberian kelulusan, insentif pelaburan dan lain-lain sokongan sudah tentunya menarik pelaburan masuk ke dalam negara.
Anda juga beruntung kerana anda menjadi menteri besar ketika Darell Leiking dan Azmin sebagai menteri Miti, yang memberikan sepenuhnya kerjasama untuk membantu Selangor.
Namun ketika Azmin sebagai menteri besar, dia berhadapan dengan menteri Miti dari Barisan Nasional sudah tentu wujud halangan disebabkan politik berbeza.
Jadi tindakan membandingkan zaman anda dengan zaman Azmin adalah tidak tepat dan adil.
Oleh yang demikian, nasihat saya kepada Amirudin jangan terlalu mendongak ke langit. Bersederhanalah dalam berkata-kata. Saya tinggalkan pantun di bawah untuk saudara;
Rosak tiang kerana condong,
Tiang condong cepat robohnya,
Rosak orang kerana sombong,
Orang sombong cepat jatuhnya.
Nurul Islam Mohamed Yusoff ialah ahli Jawatankuasa Pemuda PAS.
* Tulisan ini adalah pandangan peribadi penulis yang tidak semestinya mencerminkan pandangan MalaysiaNow.


Polis Melaka ingatkan hati-hati guna media sosial ketika kempen PRN

Polis mengingatkan pihak berkepentingan seperti parti politik dan calon dalam Pilihan Raya Negeri (PRN) Melaka agar sentiasa berhati-hati menggunakan media sosial ketika berkempen bagi menyuburkan proses demokrasi.Ketua Polis Melaka Abdul Majid Mohd Ali berkata pihaknya telah menubuhkan pasukan khas bagi memantau platform media sosial secara 24 jam untuk mengenal pasti hantaran yang dimuat naik dalam medium berkenaan.“Pasukan ini melibatkan tiga kumpulan secara bergilir memantau hantaran untuk kita pastikan mereka menggunakannya dengan cara sihat dan bukan untuk menghina, mengganggu-gugat ketenteraman awam atau menghina mana-mana pihak.“Ini adalah tanggungjawab kita untuk suburkan demokrasi dan bukannya menghasut antara satu sama lain,” katanya dalam program Bicara Khas “Keselamatan PRN Melaka Ke-15” secara langsung di Radio Televisyen Malaysia (RTM), malam tadi.Abdul Majid berkata apabila sesuatu kesalahan dikesan polis akan membuat laporan supaya siasatan adil dapat dijalankan seterusnya menyerahkan kertas siasatan kepada pejabat Peguam Negara untuk tindakan lanjut.Dalam pada itu beliau menasihatkan parti dan calon supaya mematuhi prosedur operasi standard (SOP) ditetapkan Majlis Keselamatan Negara (MKN) dan kementerian kesihatan Malaysia (KKM) bagi memastikan proses pilihan raya secara norma baru di negeri ini yang terbaik untuk digunakan pada pilihan raya akan datang.“Situasi di negeri ini amat terkawal dan terjamin, kita dapat lihat rakyat di Melaka menjalani kehidupan seperti biasa, tiada insiden yang mengganggu-gugat walaupun SOP baru dilaksanakan pada PRN kali ini di samping kematangan parti-parti politik bertanding,” katanya.Katanya polis juga komited menguatkuasakan undang-undang dalam menjaga ketenteraman awam bagi memastikan rakyat keluar mengundi beramai-ramai dan mereka tidak perlu gusar kerana keselamatan mereka dilindungi di negeri ini.SPR menetapkan tarikh mengundi bagi PRN Melaka pada 20 November dan undi awal pada 16 November, berikutan pembubaran DUN pada 4 Oktober lepas selepas empat ahli Dewan Undangan Negeri menarik sokongan terhadap ketua menteri.


Nasi lemak mesin layan diri jadi ‘penyelamat’ golongan muda di kota

Golongan belia yang bekerja di ibu kota terus memanfaatkan keberadaan mesin layan diri yang menjual nasi lemak serendah RM2 di beberapa stesen pengangkutan awam.
Jualan itu merupakan usaha di bawah program Inisiatif Pendapatan Rakyat (IPR) oleh Kementerian Ekonomi yang dilancarkan pada awal Mac lalu.
Bukan sahaja menawarkan harga rendah dan mampu milik, proses jualan itu pula bermula dengan penanam cili memberikan sedikit hasil tuaiannya kepada pengusaha B40 yang lain untuk menghasilkan sambal nasi lemak.
Kemudian, nasi lemak yang sudah siap dimasak akan dibungkus dan dijual melalui mesin layan diri.
Sehingga kini, barisan panjang masih kelihatan di beberapa stesen LRT sekitar Lembah Klang menandakan jualan nasi lemak itu masih mendapat sambutan orang ramai.
Di LRT Cempaka, beberapa anak muda dilihat membeli bungkusan nasi lemak sambil memasukkan beberapa helai duit kertas ke dalam mesin berkenaan.
Menurut seorang pembeli, Ruziana Azhar, 22, dia membeli dua bungkus nasi lemak dua kali sehari iaitu sebelum pergi dan pulang dari kerja.
Ini menjadikan sebanyak empat nasi lemak dibeli dalam masa sehari.
"Inilah makanan untuk sarapan, tengah hari dan makan malam saya.
"Murah dan mengenyangkan sebab malam-malam tak perlu keluar lagi cari makanan lain.
"Tinggal perlu panaskan sahaja," katanya kepada MalaysiaNow.
Katanya, dia kini sedang menjalani latihan industri di sebuah syarikat swasta perlu berjimat kerana masih bergantung dengan wang pinjaman pendidikan selain jumlah elaun yang rendah untuk menampung hidup di kota.
Atas sebab itu, jualan nasi lemak melalui mesin layan diri menjadi pilihan yang tepat untuk dirinya.
"Nak beli pun cepat, cuma beratur, pilih dan bayar."
Bercerita lanjut, Ruziana berkata dia turut perasan terdapat beberapa pengguna perkhidmatan awam tersebut membeli nasi lemak di mesin layan diri sebelum menaiki LRT ke tempat kerja.
Trend itu katanya, menunjukkan bukan sahaja dirinya yang suka membawa bekal makanan yang dibeli daripada mesin layan diri.
"Kalau balik kerja pun sama. Ada juga yang saya nampak beli (waktu) petang-petang balik kerja. Kadang-kadang (sampai) habis.
"Masa itu lah baru cari dan beli makanan lain," katanya.
Tinjauan MalaysiaNow baru-baru ini mendapati sambutan jualan nasi lemak RM2 itu melibatkan pelbagai kelompok rakyat termasuk pekerja warga asing.
Dalam pada itu, seorang wanita pertengahan umur mahu dikenali Hajar pula berharap inisiatif tersebut boleh diperluaskan lagi kepada beberapa lokasi lain termasuk di luar Lembah Klang.
Wanita berumur 57 tahun itu berkata dia hanya ternampak kewujudan mesin layan diri itu di beberapa lokasi tertentu khususnya di stesen LRT yang menjadi tumpuan ramai.
Katanya,setiap kali datang ke stesen LRT untuk menggunakan perkhidmatan pengangkutan awam, matanya selalu terlihat beberapa orang sedang beratur dan membeli di mesin tersebut.
"Boleh jadi sebab nasi lemak sendiri dekat dengan masyarakat di Malaysia.
"Kalau tambah cawangan (mesin layan diri) ke universiti atau stesen bas lain pun baik.
"Anak-anak orang lain juga boleh merasa," katanya.


1,141 kes baru Covid-19, Selangor, Sabah masing-masing catat 320 jangkitan

Sebanyak 1,141 kes jangkitan baru Covid-19 dikesan hari ini, menjadikan angka keseluruhan penularan dalam negara berjumlah 70,236, kata Ketua Pengarah Kesihatan Dr Noor Hisham Abdullah.Katanya, sebanyak 1,144 pesakit pulih dan dibenarkan pulang, menjadikan jumlah keseluruhan angka sembuh 59,061 kes atau 84.1%.“Selangor dan Sabah masing-masing mencatatkan 320 kes jangkitan baru,” katanya dalam sidang media harian.Noor Hisham berkata, kes aktif kini berjumlah 10,799, dengan 129 pesakit di tempatkan di Unit Rawatan Rapi termasuk 53 memerlukan bantuan alat pernafasan.


Pengumuman kerajaan batal ordinan darurat dialu-alukan

Sewaktu Proklamasi Darurat diisytiharkan oleh Yang di-Pertuan Agong pada 11 Januari 2021, jelas dinyatakan bahawa nasihat jemaah menteri kepada baginda adalah ia untuk satu tempoh terhad sahaja, iaitu ia akan berakhir pada 1 Ogos 2021.Berbeza daripada proklamasi-proklamasi darurat yang diisytiharkan sebelum ini yang tidak mempunyai tempoh tertentu, pemberian tempoh kepada Proklamasi Darurat kali ini menafikan dakwaan bahawa ia adalah mempunyai tujuan politik.Syukurlah, dalam tempoh Proklamasi Darurat ini, telah banyak ordinan darurat yang digubal bagi meningkatkan keberkesanan pengawalan wabak Covid-19 termasuk, ordinan bagi meminda Akta Pencegahan dan Pengawalan Penyakit Berjangkit 1988.Begitupun, kemunculan varian baru serta pelbagai kelemahan di sana sini, baik di pihak kerajaan mahupun di pihak rakyat sendiri, menjadikan wabak Covid-19 terus meluas dari masa ke semasa di sebalik usaha berterusan kerajaan menanganinya.Masa sama, pelbagai pihak menyuarakan desakan agar Proklamasi Darurat tidak diteruskan setelah ia berakhir, ini termasuklah kenyataan yang dikeluarkan oleh Raja-Raja Melayu menghadiri perbincangan khas di Istana Negara pada 16 Jun lalu.Ini termasuklah penegasan semula Presiden Umno Ahmad Zahid Hamidi, kelmarin bahawa sekiranya darurat diteruskan selepas 1 Ogos 2021 maka ahli-ahli Parlimen Umno akan menarik sokongan dan menteri-menteri, timbalan-timbalan menteri dan pengerusi-pengerusi GLC daripada Umno akan meletakkan jawatan.Nyatalah bahawa perkara ini juga menjadi tumpuan utama ahli-ahli Parlimen daripada parti-parti pembangkang pada hari pertama Mesyuarat Khas Dewan Rakyat semalam yang bersungguh-sungguh benar mahukan Proklamasi Darurat dan ordinan-ordinan darurat dibahaskan dan dibuat undian di Parlimen bila mereka dibenarkan berucap.Sesungguhnya kerajaan telah melakukan perkara yang betul bila membentangkan Proklamasi Darurat dan ordinan darurat kerana peruntukan Perkara 150 (3) Perlembagaan Persekutuan hanya menyatakan “Proklamasi Darurat dan apa-apa ordinan yang dimasyhurkan di bawah Fasal (2B) hendaklah dibentangkan di hadapan kedua-dua Majlis Parlimen…”Tumpuan berlebihan ahli-ahli Parlimen daripada parti-parti pembangkang ke atas usaha untuk membolehkan Proklamasi Darurat dan ordinan darurat diundi dalam Mesyuarat Khas Dewan Rakyat ini menyerlahkan satu perkara yang nyata, iaitu bahawa tumpuan utama mereka meminta sidang Parlimen dilangsungkan hanyalah untuk membolehkan mereka merebut kuasa.Pelbagai jeritan dan cemuhan yang kedengaran disuarakan oleh ahli-ahli Parlimen daripada parti-parti pembangkang dalam Mesyuarat Khas Dewan Rakyat semalam hingga menjadikan medan mulia lebih teruk daripada pasar tidak mencerminkan peribadi dan prinsip perjuangan ke arah mendaulatkan masyarakat sivil dan beradab sepertimana yang dilaung-laungkan.Malang sekali bila ruang Parlimen yang sepatutnya digunakan untuk memberi pelbagai idea bagi membolehkan pengawalan wabak Covid-19 dilakukan dengan lebih berkesan atau untuk membela kebajikan rakyat tidak dimanfaatkan untuk tujuan itu, tetapi sebaliknya digunakan untuk membawa agenda kepartian, termasuk mendesak perdana menteri meletakkan jawatan.Sehubungan itu, pengumuman Menteri di Jabatan Perdana Menteri (Parlimen dan Undang-Undang) Takiyuddin Hasan, bahawa kerajaan telah memutuskan untuk tidak menasihati Yang di-Pertuan Agong menyambung Proklamasi Darurat dan untuk membatalkan kesemua ordinan darurat yang dibuat semasa Proklamasi Darurat semalam amatlah dialu-alukan.Apa yang menghairankan ialah ahli-ahli Parlimen daripada parti-parti pembangkang yang sepatutnya menyambut baik keputusan kerajaan untuk tidak meneruskan Darurat dan untuk membatalkan kesemua ordinan darurat terus-terusan mencari sebab lain pula untuk mengkritiknya, kononnya ia perlu diputuskan oleh sidang Parlimen, bukan oleh kerajaan.Seperti dijelaskan oleh Takiyuddin, tidak berbangkit lagi soal perlunya dibuat undian ke atas Proklamasi Darurat dan ordinan darurat ini setelah ia diputuskan untuk tidak diteruskan dan untuk dibatalkan, dan ahli-ahli Parlimen daripada parti-parti pembangkang sepatutnya memfokuskan kepada untuk lebih memantapkan Pelan Pemulihan Negara.Tidak perlulah dibangkitkan soal kononnya Pelan Pemulihan Negara diciplak oleh kerajaan dari pihak lain kerana mana-mana inisiatif yang baik perlulah disokong, apatah lagi bila kerajaan sendiri telah menunjukkan kesediaan untuk mendengar input daripada parti-parti pembangkang, termasuk dengan menjemput mereka menyertai jawatankuasa yang terlibat.Adalah diharapkan agar keputusan kerajaan untuk tidak meneruskan darurat dan untuk membatalkan kesemua ordinan darurat ini tidak akan disalahgunakan oleh parti-parti pembangkang untuk merancakkan usaha untuk mengambil-alih kuasa, sama ada melalui pengemukaan akuan-akuan berkanun atau melalui pengemukaan undi tidak percaya.Sebarang perbuatan yang boleh membawa kepada kejatuhan kerajaan yang akan memungkinkan berlakunya pilihan raya umum perlulah dielakkan, dan pelakunya wajarlah dicela, kerana ia akan mengganggu fokus kerajaan menangani Covid-19 dan menjaga kebajikan rakyat dan wabak Covid-19 pastilah akan menjadi lebih teruk jika ini berlaku.Selaras dengan itu, pembatalan ordinan darurat perlulah disusuli dengan pembentangan rang undang-undang baru di Parlimen bagi membolehkan kandungannya dapat terus dilaksanakan manakala Proklamasi Darurat baru perlu diisytiharkan bagi menghalang pilihan raya daripada terpaksa dilangsungkan di kawasan tertentu, khasnya di Sarawak.Apa pun, keputusan kerajaan ini adalah gambaran jelas bahawa ia adalah sebuah kerajaan yang menepati janji, bila ia memberikan jaminan bahawa Proklamasi Darurat akan berakhir pada 1 Ogos ini maka ia benar-benar tidak akan disambung, yang akur dan hormat kepada titah Raja-Raja Melayu serta yang responsif dan prihatin kepada maklum balas yang diberi oleh rakyat.Pada masa yang sama, keputusan mutakhir kerajaan ini juga pastilah akan lebih mendatangkan kestabilan kepada politik negara memandangkan ia dengan sendirinya menutup ruang dan alasan untuk ahli-ahli Parlimen Umno menarik sokongan dan menteri-menteri, timbalan-timbalan menteri dan pengerusi-pengerusi GLC dari Umno meletakkan jawatan.Kamarul Zaman Yusoff adalah pensyarah kanan di Kolej Undang-Undang, Kerajaan dan Pengajian Antarabangsa (Colgis), Universiti Utara Malaysia (UUM).* Tulisan ini adalah pandangan peribadi penulis yang tidak semestinya mencerminkan pandangan MalaysiaNow